
PIRMININKAS (R. ŽEMAITAITIS, TTF[footnoteRef:1]). Labas rytas, gerbiami kolegos, pradedame rytinį posėdį. Registruojamės. Pradedame rytinį posėdį, registruojamės, kolegos. (Gongas) Tuojau, sekundėlę, kompiuteris, matyt, ne taip greitai suspėja, kaip norėtųsi. Svarbu, kad visi vietose, kolegos. Tuojau, tuojau, stringa, tuojau. Pradedame. [1:  Santrumpų reikšmės: LLRA-KŠSF – Lietuvos lenkų rinkimų akcijos-Krikščioniškų šeimų sąjungos frakcija; LSDDF – Lietuvos socialdemokratų darbo frakcija; LSDPF – Lietuvos socialdemokratų partijos frakcija; LSF – Liberalų sąjūdžio frakcija; LVŽSF – Lietuvos valstiečių ir žaliųjų sąjungos frakcija; MSNG – Mišri Seimo narių grupė; TS‑LKDF – Tėvynės sąjungos-Lietuvos krikščionių demokratų frakcija; TTF – frakcija „Tvarka ir teisingumas“.] 

Kolegos, iš viso užsiregistravo 105 Seimo nariai.
Turime tokią labai gražią tradiciją. Mūsų kolegė šiandien švenčia labai gražų gimtadienį. Man kaip niekada yra malonu, kad galiu šiandien kolegę pasveikinti su gimtadieniu. Tai ilgalaikė mūsų Seimo Pirmininkė ir būtent savo gimtadienį švenčia birželio 1 dieną. Kolege Irena Degutiene, aš labai labai noriu pasveikinti. Ji yra etalonas mums visiems, į ką mes turime lygiuotis, gerbiami kolegos. (Plojimai)
I. DEGUTIENĖ (TS-LKDF). Gerbiami kolegos, labai ačiū už išreikštą dėmesį, už pasveikinimą. Ir tikrai noriu pasakyti, ką Remigijus sakė. Kadangi iš tikrųjų taip Dievas lėmė, kad gimiau Vaikų gynimo dieną, nors kai gimiau ji taip nebuvo vadinama, aš jums visiems noriu palinkėti neišeiti iš vaikų amžiaus, nes vaikai yra išmintingi, vaikai yra pozityvūs, vaikai yra energingi, o su metais mums tikrai to pradeda trūkti. Taigi būkime išmintingi, linksmi, draugiški vaikai. (Plojimai)

10.03 val.
Seniūnų sueigos patikslintos 2019 m. birželio 4 d. (antradienio) posėdžių darbotvarkės tikslinimas ir tvirtinimas

PIRMININKAS. Ačiū, gerbiama kolege. Ką gi, kolegos, pereiname prie mūsų darbinių klausimų. Darbotvarkės tvirtinimas. Matau prie šoninio mikrofono J. Razmą. Prašom, kolega. 
J. RAZMA (TS-LKDF). Gerbiami kolegos, aš noriu siūlyti stabdyti plagijavimo procesus Seime. Kalbu apie projektus 2-14, 2-15. Opozicijos atstovai prieš pusę metų ar anksčiau įregistravo Savivaldybių biudžetų pajamų metodikos pataisų įstatymo projektą, jis neteikiamas į darbotvarkę. Praėjus pusei metų, valdantieji įregistruoja labai panašų – tik vietoj 0,2 koeficiento parašo 0,3. Akivaizdu, kad tai yra ta pati idėja, ta pati mintis. Galima rašyti pasiūlymą, jeigu matai, kad kitas koeficientas geresnis. Tai aš siūlau projektą 2-14 išbraukti ir pasiūlyti autoriams jį atsiimti, kad būtų stabdoma ši nekorektiška tendencija, išryškėjusi tik šioje kadencijoje.
PIRMININKAS. Kolega, aš tik noriu paklausti, jūs siūlote frakcijos vardu? Jie yra analogiški, jeigu ką, po pateikimo būtų galima juos sujungti. E. Gentvilas. Prašau per šoninį mikrofoną. Tuojau, kolega. Prašom.
E. GENTVILAS (LSF). Mūsų frakcija irgi pasitarė dėl 2-3 klausimo – Muitinės įstatymo. Ten akivaizdžiai trūksta Europos teisės departamento išvados. Beje, Seimo Teisės departamentas sako, kad yra abejonių dėl ES teisės atitikimų, tad, natūralu, reikėtų Europos teisės departamento išvados. Tada galėtume kvalifikuotai svarstyti. Dabar būsime abejojantys. Tuo pagrindu prašymas išbraukti iš darbotvarkės. 
PIRMININKAS. Kolegos, dar prašančių dėl darbotvarkės nėra. Tada reikia apsispręsti. Buvo prašymas kolegos J. Razmos išbraukti 2-14.1, 2-14.2 klausimus dėl savivaldybių biudžetų pajamų nustatymo metodikos. Tokiu atveju reikėtų pasakyti, kad būtų išbraukiamas visas blokas, gerbiamas Jurgi. (Balsai salėje) 2-15 klausimas lieka, tik 2-14.1, 2-14.2 klausimai, nes yra analogiškas E. Gentvilo. Toks yra, kolegos, mūsų prašymas. Kas už tai, kad būtų išbrauktas iš darbotvarkės, balsuojate už, kas manote kitaip, – prieš arba susilaikote. Balsuojame, kolegos.
Kolegos, balsavo už 46, prieš – 21, susilaikė 46. Pasiūlymui nepritarta. Lieka darbotvarkėje. Matyt, po pateikimo būtų galima juos abudu sujungti į vieną. 
Taip pat buvo kolegos E. Gentvilo pasiūlymas dėl 2-2.3, 2-2.4, 2-2.5 klausimų – dėl Technologijų ir inovacijų įstatymo, dėl Europos… išvados, bet tiesiog… Ar frakcijos vardu? Gerai, Viktorija, prašau. Opozicijos lyderė.
V. ČMILYTĖ-NIELSEN (LSF). Frakcijos vardu norėčiau paprašyti išbraukti 1-11 klausimą – Psichologų praktinės veiklos įstatymo projektą Nr. XIIIP-685, nes klausimas nėra dar pakankamai išdiskutuotas.
PIRMININKAS. Gerbiama Viktorija, aš dar jūsų noriu paklausti ne dėl šito. Kadangi buvo E. Gentvilo prašymas dėl 2-14.1 klausimo, tai yra pateikimas…
V. ČMILYTĖ-NIELSEN (LSF). Taip, frakcijos vardu.
PIRMININKAS. Vis tiek siūlote balsuoti? Prašote balsuoti? Gerai, balsuosime tada. Kolegos, yra teisėtas prašymas kolegų dėl 2-14… Atsiprašau, dėl 2-2.3 klausimo – dėl Technologijų ir inovacijų įstatymo. (Balsai salėje) Paliekate? (Balsai salėje) 
E. GENTVILAS (LSF). Ar galėčiau, gerbiamas Žemaitaiti? Labai aiškiai sakiau – pasitarėme frakcijoje, siūlome darbotvarkės 2-3 klausimą, tai yra Muitinės įstatymą, šiandien išbraukti iš darbotvarkės. 
PIRMININKAS. Supratau, kolega. Atsiprašau. Mano ne taip pažymėta. Ačiū, kolega. 
Dėl 2-3 klausimo yra teisėtas prašymas. Balsuojame. Kas už tai, kad liktų darbotvarkėje, balsuojate už, kas už tai, kad būtų… (Balsai salėje) Kas už tai, kad būtų išbraukta, balsuoja už, kas mano kitaip, – prieš arba susilaiko. (Balsai salėje) Už – kad būtų išbrauktas, prieš arba susilaiko – kad liktų. (Balsai salėje) Dar kartą – dėl Muitinės įstatymo 561 straipsnio. 
Balsavo už 55, prieš – 17, susilaikė 36. Išbraukiamas iš darbotvarkės. 
Sekundėlę! Tuojau grįžtame prie 1-11 klausimo – Psichologų praktinės veiklos įstatymo. Yra prašymas V. Čmilytės dėl išbraukimo iš darbotvarkės. Kolegos, tie, kas norite, kad būtų išbrauktas iš darbotvarkės, balsuojate už, kas manote kitaip, – prieš arba susilaikote. Balsuojame. 
Balsavo už 56, prieš – 18, susilaikė 36. Išbrauktas iš darbotvarkės klausimas. 
Kolega J. Olekas paskutinis, kaip matau. Prašau.
J. OLEKAS (LSDPF). Ačiū, gerbiamas pirmininke. Aš frakcijos vardu noriu paprašyti sukeisti vietomis 2-15 ir 2-14 klausimus, nes pagal registracijos datas ir įtraukimą į darbotvarkę 2-15 klausimas yra gerokai anksčiau užregistruotas ir pateiktas.
PIRMININKAS. Aš turiu kolegų atsiklausti, ar galime bendru sutarimu sutarti, ar reikia balsuoti, kad sukeistume? 
Balsuojame. Gerai, teisėtas prašymas. Kas už tai, kolegos, kad būtų sukeista, vietoj 2-15 klausimo būtų 2-14, vienu klausimu perkelta aukščiau, balsuojate už, kas manote kitaip, prieš arba susilaikote, taip pat balsuojate. 
Už – 59, prieš – 18, susilaikė 39. Pritarta. Vadinasi, bus sukeista vietomis. Ir R. Šalaševičiūtė. Prašau.
R. ŠALAŠEVIČIŪTĖ (LSDDF). Frakcijos vardu prašau išbraukti iš darbotvarkės 2-11.1 visą paketą klausimų ir 2-12.1 visą paketą dėl Odontologijos praktikos įstatymo. 
PIRMININKAS. Dabar, kolegos, sekundėlę. Dėl 2-11 klausimo – Odontologijos praktikos įstatymo. Kas už tai, kad būtų išbraukta iš darbotvarkės, balsuojate už, kas manote kitaip, balsuojate prieš arba susilaikote. Balsuojame. Dėl pirmo dabar, dėl 2-11 klausimo, kadangi du skirtingi darbotvarkės klausimai. Dabar už dėl 2-11, o po to bus už dėl 2-12. Pirmas yra ministro, antras yra E. Gentvilo. 
Už – 59, prieš – 8, susilaikė 38. Iš darbotvarkės išbraukta. Ir buvo kitas mūsų kolegės prašymas dėl 2-12 klausimo – Odontologijos praktikos įstatymo. E. Gentvilo. Kas už tai, kad būtų išbraukta iš darbotvarkės, balsuojate už, kas manote kitaip, balsuojate prieš arba susilaikote.
Už balsavo 70, prieš – 16, susilaikė 21. Išbraukta.
Taip pat, kolegos, noriu jus informuoti, kad 1-14.1, 14.2 ir 1-14.3 klausimai – Sveikatos priežiūros įstaigų įstatymas, Sveikatos sistemos įstatymas ir Viešųjų ir privačių interesų derinimo valstybinėje tarnyboje įstatymas yra išbraukti iš darbotvarkės, nes nėra surinkti 29 Seimo narių parašai. Turėjo būti surinkta. Galime darbotvarkę patvirtinti bendru sutarimu? (Balsai salėje) Galime.

10.13 val.
Ginklų ir šaudmenų kontrolės įstatymo Nr. IX-705 pakeitimo įstatymo projektas Nr. XIIIP-2002(3)ES (priėmimo tęsinys)

Kolegos, mūsų darbotvarkės 1 klausimas – Ginklų ir šaudmenų kontrolės įstatymo pakeitimo įstatymo projektas Nr. XIIIP-2002(3)ES. Kviečiu komiteto pranešėją J. Oleką. Prašau į tribūną. Kolegos, nauja redakcija. Liko priėmimas. Pastraipsniui. Dėl 1 straipsnio pastabų, pasiūlymų negauta. Galime pritarti bendru sutarimu? (Balsai salėje) Galime. Dėl 2 straipsnio yra gautas Seimo nario M. Puidoko pasiūlymas ir lygiai toks pat, analogiškas, irgi M. Puidoko ir A. Skardžiaus. Taip, teisingai, du pasiūlymai. Kuris, kolega, pristatote? A. Skardžius. Gerbiamasis kolega, pristatykite savo pasiūlymą. Tuoj, sekundėlę, įjungsime. Prašau, Artūrai. 
A. SKARDŽIUS (LSDDF). Ačiū, pirmininke. Dėl sąvokos „duslintuvas“. Mūsų su gerbiamu M. Puidoku siūlymas, buvo tokia formuluotė, kad prie šaunamojo ginklo vamzdžio laibgalio tvirtinamas arba į šaunamojo ginklo konstrukciją integruotas įtaisas, kurio pagrindinė paskirtis slopinti šūvio garsą ir išmetamos liepsnos pluoštą, panaudojant jame esančią specialią išsiplėtimo kamerą ir (ar) pertvarėlę, membraną ar kitus panašius konstrukcijos elementus.
PIRMININKAS. Kolega, jūs čia kalbate jau plačiau ir apie kitus pasiūlymus. Jūsų siūlymas yra būtent apie slopintuvą ir išmetamos liepsnos pluoštą, toje vietoje norite papildyti. Ar yra salėje 29 Seimo nariai, kurie palaiko kolegos siūlymą? Balsuojame. (Balsai salėje) Juozai, priėmimo stadija, čia ne svarstymas. (Balsai salėje) Nesvarbu, procedūra… Gerbiami kolegos, kadangi priėmimo procedūra, deja, yra tokia procedūra, yra priimta iš dalies, komitetas pritarė. 
Yra palaikančių. Taip pat noriu informuoti, kad komitetas… Komiteto nuomonė. Prašom, gerbiamasis. 
J. OLEKAS (LSDPF). Ačiū, gerbiamas pirmininke. Gerbiami kolegos, mes atsižvelgėme ir iš dalies priėmėme kolegų siūlymą vietoj „silpninti“ įrašyti „slopinti“. 
PIRMININKAS. Aš tik noriu paklausti, ar galime pritarti komiteto nuomonei, kolegos? (Balsas salėje) A. Skardžiaus, A. Skardžiaus, A. Skardžiaus aš klausiu. Komitetas pritarė iš dalies. Tuojau, sekundėlę. 
A. SKARDŽIUS (LSDDF). Ačiū, pirmininke. Išties buvo šiek tiek platesnė sąvoka – „ir išmetamos liepsnos pluoštą“. Bet jeigu išmetamos liepsnos pluošto, komitetas mano, kad nereikia slopinti, tai užteks ir garso. 
PIRMININKAS. Aš tik klausiu, ar jūs pritariate tokiai komiteto nuomonei? Pritariate? 
A. SKARDŽIUS (LSDDF). Taip. 
PIRMININKAS. Nereikalaujate balsuoti? 
A. SKARDŽIUS (LSDDF). Ne. 
PIRMININKAS. Viskas. Vadinasi, bendru sutarimu galime pritarti komiteto pasiūlymui? Galime. 
Taip pat yra kitas Seimo narių M. Puidoko ir A. Skardžiaus pasiūlymas. Prašau, kolega, dėl 6 dalies, 2 straipsnio 6 dalis. 
A. SKARDŽIUS (LSDDF). „Ekspansyvioji kulka – tai kulka susilpnintu smaigaliu arba buku, arba suaižytu, tai yra keliose vietose įrėžtu arba įgręžtu, arba minkšto metalo priekiniu kulkos paviršiumi, kuri skverbdamasi į kliūtį staiga deformuojasi padidindama savo skersmenį arba suyra į specialiai suformuotas skeveldras, prarasdama pramušamąją – skrodžiamąją skverbimosi, bet tuo įgydama padidintą stabdymo galią.“ Tai čia mūsų buvo toks siūlymas. 
PIRMININKAS. Aš noriu gerbiamųjų kolegų paklausti, ar dėl kiekvieno siūlymo 29 balsuojame, ar laikome, kad yra 29, kurie palaiko? Galima laikyti, kad yra 29? Tiesiog yra tokia procedūra. Komiteto pozicija. Prašom, kolega. 
J. OLEKAS (LSDPF). Ačiū, gerbiamas pirmininke. Gerbiami kolegos, komitetas siūlo nepritarti šitam pasiūlymui, kadangi tą, ką minėjo kolega, jis paminėjo visa, kas jau yra įstatymo nuostatoje, kad kulka su susilpnintu smaigaliu, kuri skverbiasi į kliūtį, deformuojasi ir taip toliau, ir taip toliau. O išvardinti visų techninių elementų mes siūlome, kad nereikia, nes gamintojai vis atranda naujų ir naujų ekstensyvių kulkų gamybos būdų. Todėl mes turėtume keisti ir keisti tą įstatymo nuostatą su kiekviena nauja technologija. O tas bendresnis aprašymas, kuris čia yra, apima visas ekstensyvių kulkų formas. 
PIRMININKAS. Ačiū. Gerbiami kolegos, kadangi nuomonės išsiskyrė, balsuojame. Kas už tai, kad būtų pritarta M. Puidoko ir A. Skardžiaus pasiūlymui, balsuojate už, kas manote kitaip – prieš arba susilaikote. Balsuojate, kolegos. 
Balsavo 90 Seimo narių: už – 17, prieš – 16, susilaikė 57. Kolegų A. Skardžiaus ir M. Puidoko pasiūlymui nepritarta 
Kitas pasiūlymas taip pat yra kolegų A. Skardžiaus ir gerbiamo M. Puidoko dėl 19 dalies. Prašom, gerbiamas kolega Artūrai Skardžiau, pristatyti. 
A. SKARDŽIUS (LSDDF). Ši dalis apibrėžia ginklo priedėlį. Tai yra „duslintuvas, kompensatorius, taktinis prožektorius (šviestuvas), termovizorinis (infraraudonųjų spindulių), lazerinis, optinis ir naktinis taikikliai, taip pat elektroninis-skaitmeninis taikiklis su taikinio atpažinimo, šaulio vietos ir atstumų nustatymo funkcijomis, fiksuojantis šūvio ir pataikymo į taikinį momentus.“
PIRMININKAS. Prieš, matau, yra užsirašiusių. Atsiprašau, dar J. Olekas. Prašom, komiteto nuomonė.
J. OLEKAS (LSDPF). Ačiū. Komiteto nuomonė taip pat yra nepritarti, nes vėl čia išvardinama keletas techninių dalykų arba atskirų elementų, kurie nėra ginklai, pavyzdžiui, prožektorius. Jis gali būti naudojamas ir šiaip pasišviesti einant į mišką ar vaikštant po kiemą. O kiti dalykai, kaip sakiau, duslintuvas yra išvardintas. Todėl komitetas mano, kad reikia nepritarti kolegų teikiamam pasiūlymui.
PIRMININKAS. Prieš – A. Ažubalis. Prašom, kolega. Sekundėlę, važiuojam. 
A. AŽUBALIS (TS-LKDF). Kolegos, visi tie pasiūlymai, kuriuos dabar išgirdome, tai trečias pasiūlymas, tai yra tiesiog išplėstinės sąvokos, kurias jau komitetas yra apsvarstęs ir priėmęs, tai yra bandoma sąvokas išplėsti. Galima prirašyti dar 20 sakinių, bet tai, ką komitetas teikia, redakcija yra nušlifuota, labai aiški, trumpa ir kartu imli. Ačiū.
PIRMININKAS. Ačiū, kolegos. Už – M. Puidokas. Prašom. 
M. PUIDOKAS (MSNG). Kolegos, vis dėlto šiuo atveju yra patikslinamos tam tikros sąvokos. Ankstesniu atveju mes komiteto nuomonei pritarėme, kad reikia atmesti, o šiuo atveju tikrai dėl ginklo priedėlio nėra ta pati situacija, kai nuolat tos sąvokos kinta ar pildosi. Aš manau, kad tam tikras tikslumas suteiktų aiškumo, ir yra tikslinga pritarti šiai pataisai. 
PIRMININKAS. Vis tiek nuomonės išsiskyrė, balsuojame. Kas už tai, kad būtų pritarta Seimo narių pasiūlymui, balsuoja už, kas mano kitaip – prieš arba susilaiko. 
Už balsavo 19, prieš – 12, susilaikė 63 Seimo nariai. Pasiūlymui nepritarta.
Kitas yra Seimo narių M. Puidoko ir A. Skardžiaus pasiūlymas. Gerbiami kolegos, prašom pristatyti dėl 32 dalies. 
A. SKARDŽIUS (LSDDF). Sąvoka „ilgasis šaunamasis ginklas“. Šaunamasis ginklas, kurio vamzdis ilgesnis kaip 30 centimetrų, išbraukiant „arba kurio visas ilgis viršija 60 centimetrų“. Nėra logiška apibrėžti viso ginklo ilgį šiuo atveju.
PIRMININKAS. Komitetas pritarė iš dalies. Prašom, komitetas. 
J. OLEKAS (LSDPF). Komitetas pritarė iš dalies apibrėžimui, kad ilgasis šaunamasis ginklas yra bet kuris šaunamasis ginklas, išskyrus trumpąjį šaunamąjį ginklą.
PIRMININKAS. Ar, kolegos, kviečiate balsuoti, nes komiteto pritarta iš dalies?
A. SKARDŽIUS (LSDDF). Taip, nes ką reiškia „išskyrus trumpąjį ginklą“? Tokio nekonkretaus apibrėžimo negali įstatyme būti. 
PIRMININKAS. Tai kviečiate balsuoti, taip? 
A. SKARDŽIUS (LSDDF). Taip. 
PIRMININKAS. Balsuojame. Kas už tai, kad būtų pritarta Seimo narių A. Skardžiaus ir M. Puidoko pasiūlymui, balsuoja už, kas mano kitaip, prieš arba susilaiko. 
Už balsavo 18, prieš – 11, susilaikė 63. Nepritarta. 
Dėl 33 dalies yra Seimo nario M. Puidoko. Prašom, gerbiamas kolega, pristatykite.
M. PUIDOKAS (MSNG). 33 dalis: „Imitacinis šaunamasis ginklas, sukonstruotas ir pritaikytas šaudyti tik imitaciniais šaudmenimis.“ Siūlome taip pakeisti šį 33 punktą.
PIRMININKAS. Komitetas nepritarė. Gerbiamas Juozai, prašom.
J. OLEKAS (LSDPF). Komitetas nepritarė, nes dabartinė mūsų pateikta sąvoka atitinka Europos Tarybos direktyvos 1 dalies 5 punkte nurodytą sąvoką ir, man atrodo, visiškai apibrėžia, kas yra imitacinis ginklas. 
PIRMININKAS. Balsuojame, kolegos. Kas už tai, kad būtų pritarta M. Puidoko pasiūlymui, balsuoja už, kas mano kitaip, prieš arba susilaiko.
Už balsavo 8, prieš – 12, susilaikė 78. Pasiūlymui nepritarta. 
Kitas A. Skardžiaus ir M. Puidoko pasiūlymas. Prašom, gerbiamas kolega, pristatyti.
A. SKARDŽIUS (LSDDF). „Imitacinis ginklas – šaunamasis ginklas, sukonstruotas ir pritaikytas šaudyti imitaciniais šaudmenimis. Prie imitacinių ginklų priskiriami ir visiškai netinkami naudoti ginklai.“ Tai yra, gerbiamas Juozai, papildymas. 
PIRMININKAS. Čia yra skirtingi dalykai, tikrai galiu, gerbiami kolegos, kuo skiriasi nuo M. Puidoko… Komitetas nepritarė. Prašom, kolega.
J. OLEKAS (LSDPF). Komitetas nepritarė, kadangi imitacinio ginklo apibrėžimas, mūsų pateiktas, atitinka Europos Tarybos direktyvą. Netinkamų naudoti ginklų yra kita rūšis, jie nėra imitaciniai ginklai, tai yra ginklai, kurie netinkami naudoti. 
PIRMININKAS. Kadangi nuomonės išsiskyrė, balsuojame. Kas už tai, kad būtų pritarta A. Skardžiaus pasiūlymui, balsuoja už, kas mano kitaip – prieš arba susilaiko. Taip, dar 2 straipsnis. Čia labai daug pasiūlymų yra.
Balsavo 89 Seimo nariai: už – 8, prieš – 8, susilaikė 73. Pasiūlymui nepritarta.
Kitas Seimo narių pasiūlymas. Tuoj, sekundėlę, taip, skiriasi. 37-as. M. Puidokas. Prašom, kolega, pristatyti savo siūlymus. (Balsai salėje) 
M. PUIDOKAS (MSNG). „Kompensatorius, kryptingai nukreipdamas parako dujas šūvio metu mažina, tai yra kompensuoja, tiek šūvio garsą, išmetamos liepsnos pluoštą, tačiau yra specialiai skirtas šaunamojo ginklo atatrankai ir šūvio sklaidai sumažinti.“ (Balsai salėje) 
PIRMININKAS. Gerbiami kolegos, labai prašyčiau iš vietos nekomentuoti. Yra toks Seimo nario pasiūlymas, ir toks yra. Komitetas nepritaria. Prašom, gerbiamas Juozai. Pritaria iš dalies.
J. OLEKAS (LSDPF). Gerbiamas pirmininke, gerbiami kolegos, komitetas pritarė iš dalies.
PIRMININKAS. Iš dalies, taip.
J. OLEKAS (LSDPF). Manau, kad tai visiškai apibrėžia kompensatorių, bet vėlgi nevardina tų smulkių techninių detalių, nes gali būti įvairių ir kitų dalykų, kurie čia nėra išvardinti. Todėl siūlome pritarti komiteto nuomonei.
PIRMININKAS. Aš tik noriu paklausti. Kadangi pritarė komitetas iš dalies, gerbiamas Mindaugai, norite, kad būtų balsuojama, ar tinka toks? Tinka? Nereikia. Tada A. Skardžiaus. Pabaikime procedūrą, gerbiamas Pauliau, ir tada. A. Skardžius. Prašom, jūsų pasiūlymas.
A. SKARDŽIUS (LSDDF). „Kompensatorius – prie šaunamojo ginklo vamzdžio laibgalio tvirtinamas arba į šaunamojo ginklo konstrukciją integruotas įtaisas, kurio pagrindinė paskirtis – šūvio metu mažinti garsą, ginklo atatranką, išmetamos liepsnos pluoštą ir kulkų trajektorijų sklaidą.“ Toks buvo siūlymas, šiek tiek platesnis, negu komitetas jį susiaurino.
PIRMININKAS. Komitetas pritarė iš dalies. Prašom. Ar jūs pritariate komiteto sprendimui iš dalies?
A. SKARDŽIUS (LSDDF). Galima pritarti.
PIRMININKAS. Galime visi bendru sutarimu pritarti komiteto išvadai iš dalies? Galime. Per šoninį mikrofoną – P. Saudargas. Prašom, Pauliau.
P. SAUDARGAS (TS-LKDF). Dėkui, gerbiamas posėdžio pirmininke. Gerbiami kolegos, du dalykai dėl vedimo tvarkos. Įstatymas tikrai yra labai svarbus, ne visi salėje yra įsigilinę į pataisas. Aš paprašyčiau pirmiausia pataisų teikėjų: kai jūs pristatote, jūs perskaitote technines specifikacijas, jūs pasakykite, ką jūs su jomis darote. Ar jūs tikslinate sąvoką, ar jūs keičiate įstatymą, kad mums būtų aišku, dėl ko balsuojame. Tai vienas dalykas. Antras dalykas – ir posėdžio pirmininkui, ir pataisų teikėjams. Jeigu matome, kad salėje nėra politinės valios jūsų 70 pataisų priimti, kodėl mes gaištame laiką? Sakykite – pritariame komiteto nuomonei, ir važiuojame toliau. 
PIRMININKAS. Deja, Statutas per priėmimo stadiją numato tokią procedūrą. Siūlyčiau pasiskaityti.
P. SAUDARGAS (TS-LKDF). Aš iš geros valios prašau.
PIRMININKAS. Gerbiamas Pauliau, deja, yra Statutas. Dėl urėdijų irgi buvo gera valia, ir Konstitucinis Teismas ką pasakė? Žinokite, yra taip, kaip yra.
Kitas yra dėl 47 dalies M. Puidoko pasiūlymas ir komitetas iš dalies… Ir toks pats A. Skardžiaus. Ar pritariate komiteto nuomonei? Mindaugai, pritariate? Tada A. Skardžius. Prašau pristatyti savo. Tuojau, sekundėlę. Žinokit, truputį technologijos vėluoja. Prašau, Artūrai.
A. SKARDŽIUS (LSDDF). Ačiū, pirmininke. „Naktinis taikiklis – prie ginklo tvirtinamas ir ginklui nutaikyti į taikinį skirtas optinis prietaisas su šviesos filtrais ar be jų, arba elektroninis prietaisas, kuriuo išryškinamas silpnai apšviestas arba neapšviestas taikinys arba kuriuo išryškinamas silpnai matomas ar nematomas taikinys, skleidžiantis infraraudonuosius spindulius.“ 
PIRMININKAS. Aš tiesiog dar kartą noriu paprašyti kolegų, kurie pristato savo pasiūlymus. Didžioji dalis Seimo narių mato, kas yra parašyta. Tiesiog plačiau, koks yra tikslas, ir viskas. Tada būtų labai aišku ir kitiems kolegoms. Komitetas pritarė iš dalies. Jūs, kolega, pritariate iš dalies komiteto nuomonei? Klausiu A. Skardžiaus, nes M. Puidokas pritarė. Gerbiamas Artūrai Skardžiau, pritariate komiteto pozicijai pritarti iš dalies?
A. SKARDŽIUS (LSDDF). Taip.
PIRMININKAS. Gerai. Galime bendru sutarimu, kolegos, pritarti komiteto pozicijai? Galime.
Kitas Seimo narių yra… Tuojau žiūrime. Aha, skirtingi yra M. Puidoko… Prašau, gerbiamas Mindaugai, nes komitetas nepritarė. Prašau pristatyti.
M. PUIDOKAS (MSNG). Prašoma pakeisti išdėstymą ir jisai būtų toks: „Beparakinis šaunamasis ginklas – ginklas, kuriuo taikinys paveikiamas nenaudojant degimo produktų slėgio jėgos. Prie nešaunamųjų ginklų priskiriami ir visiškai netinkami naudoti ginklai.“ Keičiama formuluotė.
PIRMININKAS. Gerai. Komitetas nepritarė. Prašau, gerbiamas kolega.
J. OLEKAS (LSDPF). Ačiū, gerbiamas pirmininke. Gerbiami kolegos, čia komitetas nepritarė. Tiesiog mūsų visa teisės sistema taip sudėta. Tuos ginklus, kuriems nenaudojamos sprogstamosios medžiagos, mes vadiname nešaunamaisiais, nors jie naudoja kitas jėgas iššauti. Sąvokos yra suderintos su Valstybine lietuvių kalbos komisija, atitinka Lietuvos Respublikos baudžiamojo kodekso nuostatas, todėl mes siūlome nekeisti. Galbūt ateityje galėtume ieškoti naujų sąvokų, nes kai kurios šalys turi ugnies ginklus. Jie vadina ne šaunamaisiais, bet ugnies ginklais. Tada galbūt atitinka, bet šiuo metu komitetas siūlo nepritarti ir palikti tą sąvoką, kokia yra nusistovėjusi kituose teisės aktuose. 
PIRMININKAS. Kadangi komitetas sprendimui nepritarė, reikia balsuoti. Kas už tai, kad būtų pritarta M. Puidoko pasiūlymui, balsuojate už, kas manote kitaip, – prieš arba susilaikote, kolegos.
Balsavo 94: už – 11, prieš – 11, susilaikė 72. Pasiūlymui nepritarta. 
Yra A. Skardžiaus pasiūlymas. Siūlo papildyti pneumatiniais ir templiniais šautuvais. Prašau, kolega, gal dar ką norite pridėti.
A. SKARDŽIUS (LSDDF). Taip, aš paaiškinsiu esmę. Lietuvių kalbos komisija nemato čia problemos, kad ginklas gali būti beparakis šaunamasis ginklas, bet jis gali būti templinis, pneumatinis, ir jie naudojami ir specialiųjų tarnybų, ir specialiosiose operacijose. Įsivaizduokite, dabar mes užsimerkiame, įkišame galvą į smėlį ir sakome – tokie ginklai neegzistuoja, nes Lietuvių kalbos komisija to nenumato. Aš matau neatsakingą nagrinėjimą pirmiausia tų asmenų, kurie perkėlė direktyvą. Antras dalykas. Komitetas absoliučiai įkišo galvą į smėlį ir nemato egzistuojančios realybės. 
PIRMININKAS. Nuomonės išsiskyrė. Komitetas nepritarė. Prašau, gerbiamas, komiteto pozicija, matyt, irgi analogiška bus. Kolega Juozai, komiteto nuomonė.
J. OLEKAS (LSDPF). Taip, komitetas nepritarė, kaip sakiau, kadangi mūsų teisės nuostatose, ne tik šiame įstatyme, bet ir kituose – Baudžiamajame kodekse, Administracinių nusižengimų kodekse, vartojama būtent tokia sąvoka. Mes ją suprantame taip, kad nesprogstamos medžiagos sukelta jėga iššauna kulką. Šiuo metu mes nesiūlome keisti, galbūt ateityje galėtume diskutuoti apie naujų sąvokų atsiradimą ir pakeitimą kituose aktuose, o kolegai A. Skardžiui tik pasakysiu, kad mes nagrinėjame labai atsakingai, komitete yra paskirti žmonės, o jūs nė karto nedalyvavote, kad paaiškintumėte, todėl nelabai aišku, kas čia neatsakingesnis, ar pats teikėjas, ar tas, kurį aš (…).
PIRMININKAS. Gerai, kolegos. Už, matau, M. Puidokas. Prašau, kolega.
M. PUIDOKAS (MSNG). Aš vis dėlto norėčiau patikslinti, nes ir gerbiamas J. Olekas pripažįsta, kad šiuo atveju kitose šalyse taip yra, ir mes neturėtume ignoruoti tos situacijos, kad templiniai ir pneumatiniai ginklai kaip tokie yra, ir jeigu matome netikslumų ir trūkumų, tai būtų tikslinga juos koreguoti. Šiuo atveju tikrai tas pastebėjimas yra logiškas ir, manau, ignoruoti tikrovę tikrai nebūtų tikslinga, todėl kviečiu kolegas Seimo narius pritarti. 
PIRMININKAS. Gerbiami kolegos, balsuojame. Kas už tai, kad būtų priimtas Seimo nario A. Skardžiaus ir M. Puidoko pasiūlymas, balsuojate už, kas manote kitaip, balsuojate prieš arba susilaikote. (Balsai salėje) Čia yra išplečiama sąvoka.
Balsavo 85: už – 18, prieš – 5, susilaikė 62. Nepritarta. 
Kitas pasiūlymas yra naujas, kad būtų 51 dalis, nauja sąvoka ir kiti analogiški. Kviečiu A. Skardžių pristatyti pasiūlymus. Prašau, kolega Artūrai, mikrofonas jūsų. 
A. SKARDŽIUS (LSDDF). „Perdėtas šaudmuo – mechaninėmis priemonėmis bei įrankiais techniškai pakeičiant pagrindines šaunamojo ginklo šovinio funkcines dalis, perdirbtas taip, kad jo nebūtų galima panaudoti pagal buvusią paskirtį ir būtų neįmanoma jo atkurti.“ Toks yra siūlymas.
PIRMININKAS. Čia tėra nauja papildoma sąvoka, kurios autoriai į įstatymą nebuvo įrašę. Komitetas nepritarė. Prašau, gerbiamas…
A. SKARDŽIUS (LSDDF). Čia šaudmuo yra, po to bus šaunamasis ginklas. 
PIRMININKAS. Taip. Juozai, prašau jus.
J. OLEKAS (LSDPF). Ačiū. Gerbiami kolegos, sąvokų galime daug sugalvoti, bet toliau visame įstatymo tekste tos sąvokos nėra, todėl nemanome, kad ir tarp sąvokų turi atsirasti tas, ko toliau nėra vartojama įstatyme, taigi komitetas siūlo nepritarti. 
PIRMININKAS. Nepritaria. Balsuojame. Kas už tai, kad būtų pritarta Seimo narių pasiūlymui, balsuojate už, kas manote kitaip, prieš arba susilaikote. Balsuojame. (Šurmulys salėje) 
Balsavo 87 Seimo nariai: už – 9, prieš – 8, susilaikė 70. Aš noriu kolegų M. Puidoko ir A. Skardžiaus paklausti dėl kito jų siūlymo, nes jis yra analogiškas, tik pridedate vieną žodelį „perdirbtas šaunamasis ginklas“. Gal atsiimate pasiūlymą, nes kolegos nepritarė prieš tai buvusiems, o tik vienas žodis prisideda „ginklas“? (Balsai salėje) A. Skardžiui įjunkite mikrofoną. Sekundėlę. Prašau, gerbiamas Artūrai.
A. SKARDŽIUS (LSDDF). Ačiū. Kaip ir minėjau, ten mes balsavome dėl sąvokos, kas yra „perdirbtas šaudmuo“, šiuo atveju yra „perdirbtas šaunamasis ginklas“, tai yra prietaisas, kuriuo tas šaudmuo išleidžiamas. (Balsai salėje) Įstatyme turėtų būti tokios sąvokos. Nemato, kad toliau nėra, tai jų negali būti įstatyme. Man tai keistas požiūris. (Balsai salėje) Aš manau, kad…
PIRMININKAS. Mes tiesiog klausiame, kolega, kadangi „šaudmeniui“ nepritarė, tokiu atveju ar ginklas… belieka pagrindo jį svarstyti? Yra toks teisėtas prašymas. J. Olekas. Prašau.
J. OLEKAS (LSDPF). Ačiū, gerbiamasis pirmininke. Šiuo atveju dėl ginklo įstatyme yra vartojama sąvoka „visiškai netinkamas naudoti ginklas“. Ta sąvoka yra apibrėžta kitaip ir jos keisti mes nesiūlome.
PIRMININKAS. Balsuojame. Kas už tai, kad būtų pritarta Seimo narių pasiūlymui, balsuojate už, kas manote kitaip, prieš arba susilaikote. 
Balsavo 92 Seimo nariai: už – 13, prieš – 16, susilaikė 73. Nepritarta. 
51 dalis. Seimo narių pasiūlymas – abu yra analogiški. Prašom gerbiamą A. Skardžių pristatyti. Pertaisomas šaunamasis ginklas. 
A. SKARDŽIUS (LSDDF). Yra pertaisomasis šaunamasis ginklas. Tai yra „šaunamasis ginklas, kuris po kiekvieno šūvio rankos veiksmu, spyruoklei ar cheminių medžiagų degimo produktams veikiant užtaisomas šaunamuoju mechanizmu iš dėtuvės ar būgnelio“. Tiesiog yra paaiškinimas. 
PIRMININKAS. Kolegos, komitetas nepritarė. Prašom, gerbiamas Juozai, jūsų. 
J. OLEKAS (LSDPF). Taip, komitetas nepritarė, nes dabartinė sąvoka… Kadangi čia kolegos paskaito tą, kas jau yra įstatyme, tai, mūsų komiteto nuomone, yra perteklinis, vėl smulkinamasi į techninius dalykus, dabar vartojama sąvoka visiškai atitinka Europos Tarybos direktyvą. Todėl siūlome nepritarti kolegų pataisai, kuria lendama į techninius dalykus. 
PIRMININKAS. Kolegos, balsuojame. Kas už tai, kad būtų pritarta Seimo narių pasiūlymui, balsuojate už, kas manote kitaip – prieš arba susilaikote. Balsuojate, kolegos. 
Balsavo 88 Seimo nariai: už – 11, prieš – 5, susilaikė 72. Nepritarė. 
Kitas pasiūlymas yra irgi analogiškas. 55 dalis. Prašom, gerbiamasis kolega Artūrai Skardžiau. 
A. SKARDŽIUS (LSDDF). Pneumatinis ginklas, tai yra esmė, kad išbraukiame „nešaunamasis“, pakeičiame žodžiu „šaunamasis ginklas, iš kurio suspausto oro ar kitų dujų jėga iššaunama kulka… 
PIRMININKAS. Kolegos, jeigu galima, tylos salėje. 
A. SKARDŽIUS (LSDDF). ..ar kitoks sviedinys“. Tai yra kad pneumatinis ginklas taip pat yra šaunamasis ginklas, juo galima nužudyti. Jam taip pat sugriežtinti reikalavimai ir mes jo nelaikome šaunamuoju ginklu. 
PIRMININKAS. Ačiū. Gerbiami kolegos, jeigu galima, salėje truputį tylos, būkite geri. Kolega pristato klausimą ir paskui negirdime, kas ką kalba. Komiteto pozicija, gerbiamas Juozai, nes nepritarėte. 
J. OLEKAS (LSDPF). Komitetas nepritarė, nes čia mūsų ankstesnės diskusijos tokia lyg ir išvada, nes nėra naudojama sprogstamųjų medžiagų degimo produktų slėgio jėga. Jeigu įvardintume pneumatinius ginklus kaip šaunamuosius, tai vėl atsirastų žymiai didesnis atsakomybės padidėjimas pagal mūsų baudžiamąją atsakomybę. Todėl manome, kad palikti taip, kaip dabar yra numatyta ir kaip yra susiklosčiusi tradicija mūsų teisėje, yra teisinga ir siūlome kolegų pasiūlymui nepritarti. 
PIRMININKAS. Kolegos, balsuojame. Kas už tai, kad būtų pritarta kolegų Seimo narių pasiūlymui, balsuojate už, kas manote kitaip – prieš arba susilaikote. 
Balsavo 86 Seimo nariai: už – 10, prieš – 9, susilaikė 67. Pasiūlymui nepritarta. 
Kitas, taip pat analogiškas Seimo narių pasiūlymas. Prašom, gerbiamas Artūrai Skardžiau. 
A. SKARDŽIUS (LSDDF). „Savadarbis šaunamasis ginklas – paties asmens sukonstruotas ir pasigamintas bet koks šaunamasis ginklas.“ Toks buvo siūlymas. 
PIRMININKAS. Komitetas nepritarė. Prašom, gerbiamas Juozai. 
J. OLEKAS (LSDPF). Taip, komitetas nepritarė, nes yra individualių pagamintų ginklų, kurie nelaikomi savadarbiais. Kriminalistinių tyrimų ekspertams nekyla problemų atskirti savadarbį ginklą nuo nesavadarbio. Pažymėtina, kad rinkoje pasitaiko ginklų, kurie sukonstruoti, pagaminti pačių asmenų, tačiau nelaikomi savadarbiais. Todėl siūlome šitai sąvokai nepritarti.
PIRMININKAS. Balsuojame, kolegos. Kas už tai, kad būtų pritarta Seimo narių pasiūlymui, balsuojate už, kas manote kitaip, – prieš arba susilaikote. 
Balsavo 85 Seimo nariai: už – 11, prieš – 7, susilaikė 67. Nepritarta. 
Dėl 58 yra. Prašom, gerbiamas kolega Artūrai Skardžiau. 
A. SKARDŽIUS (LSDDF). Mes nelaikome pneumatinio ginklo, templinio ginklo ginklu, o dabar signalinis ginklas jau laikomas šaunamuoju ginklu. Mes braukiame žodžius „šaunamasis ginklas“, ir tiesiog „Signalinis ginklas yra įrenginys, skirtas garso, šviesos signalui sukurti signaliniu pirotechnikos įtaisu ar signaliniais šaudmenimis.“ Aš tada nematau logikos, kodėl komitetas prieštarauja tam. Vienu atveju sako taip, kitu atveju diametraliai priešingai. Tai gal paaiškintų nuomonę gerbiamas Juozas?
PIRMININKAS. Prašom, gerbiamas Juozai.
J. OLEKAS (LSDPF). Ačiū, gerbiamas pirmininke. Gerbiamas kolega, logika yra tokia, kad signalinis ginklas taip pat naudoja sprogstamųjų medžiagų degimo produkto slėgio jėgą. Tai yra ugninis ginklas, todėl mes jį priskiriame prie šaunamųjų ginklų. Be to, jį labai lengva perdaryti į tikrą naudojamą lygiavamzdį ginklą, todėl mes siūlome nepritarti jūsų teikiamai pastabai, siūlymui ir priskirti šituos signalinius ginklus C kategorijai.
PIRMININKAS. Komitetas nepritarė. Balsuojame, kas už tai… Atsiprašau, už – M. Puidokas. Labai atsiprašau. Prašom.
M. PUIDOKAS (MSNG). Aš vis tiek kolegas raginčiau atidžiau pažiūrėti į šį konkretų klausimą, nes signalinis ginklas nėra šaunamasis ginklas. Ir jeigu mes jau tokių ginklų kaip pneumatiniai, kurie šauna ir gali sužeisti, nepriskiriame prie šaunamųjų vien dėl terminologijos, tai šiuo atveju terminologija netrukdo signalinio ginklo nepriskirti prie šaunamųjų, nes jo paskirtis yra visiškai kitokia. Remiantis ir ekspertų nuomone, manau, būtų prasminga palaikyti šią pataisą. Dėkui. 
PIRMININKAS. Taip, kolegos, balsuojame. Kas už tai, kad būtų pritarta Seimo narių pasiūlymui, balsuojate už, kas manote kitaip, – prieš arba susilaikote. (Balsas salėje) Tuojau baigiu procedūrą, Eugenijau, ir tada jūs.
Balsavo 86 Seimo nariai, už – 11, prieš – 10, susilaikė 65. Nepritarta. 
E. Gentvilas – dėl vedimo tvarkos. Prašom, kolega.
E. GENTVILAS (LSF). Gerbiamas Žemaitaiti, manau, jūs pagal Statutą elgėtės ir sakėte, preziumuokime, kad visais atvejais yra 29 pritariantys. Seimas sutiko, bet praktika rodo, įvyko 15 balsavimų ir visais atvejais surinkta nuo 8 iki 19 balsų. Aš savo nuomonę sakau tokią: patikrinkime kiekvieno siūlymo metu, ar yra 29 reikalingi balsai, ir nereikės tų diskusijų, kurios užima labai daug laiko. 
PIRMININKAS. Tinka, kolega, tikrai tinka. Galime pamėginti. 
Dabar, sekundėlę, yra taip. Šaudykla ir šaudymo šakos sportininkas. Prašom, gerbiamas kolega Artūrai Skardžiau. 
A. SKARDŽIUS (LSDDF). „Šaudymo šakos sportininkas – asmuo, reguliariai, profesionaliai praktikuojantis vieną iš šaudymo sporto rūšių, siekdamas praktinių įgūdžių tobulinimo ir asmeninio meistriškumo, ir dalyvaujantis varžybose.“ Apibrėžimas reikalingas todėl, kad direktyva ir atsirado po įvykių, kuriuos vėlgi sukelia asmenys, turintys ginklus, būtent įvairių organizacijų asmenys, kurie juos laiko, po to ateina į mokyklas ir juos, sakykime, panaudoja. Tai čia yra didžiausia problema, todėl reikia labai aiškiai apibrėžti šaudymo šakos sportininką, nes įvykiai tiek Vokietijoje, kitose valstybėse, būtent ir sukelti (ypač mokyklose) tų asmenų, kurie neva jų turėjo galybes vien tam, kad siektų sportinių rezultatų. 
PIRMININKAS. Ar yra 29 Seimo nariai, palaikantys Seimo narių pasiūlymą? Balsuojate už. Nėra. Vadinasi, toliau nebesvarstome.
Kitas Seimo nario M. Puidoko pasiūlymas dėl 65 dalies. Prašom, gerbiamas kolega. 
M. PUIDOKAS (MSNG). „Šaunamasis ginklas – ginklas, iš kurio sviedžiamojo užtaiso medžiagų degimo produktų slėgio jėga per vamzdį paleidžiamos kulkos, sviediniai arba kenksmingosiosios, dirginančiosios ar kitos dujinės veikliosios medžiagos mechaniškai, termiškai, chemiškai ar kitaip taikiniui per atstumą paveikti arba duodamas garso ar šviesos signalas.“
PIRMININKAS. Ar yra 29 Seimo nariai palaikantys pasiūlymą? 
Balsavo 38: už – 11, prieš – 1, susilaikė 26. Nepritarta.
Kitas Seimo narių A. Skardžiaus ir M. Puidoko pasiūlymas. Prašom, kolega. 
A. SKARDŽIUS (LSDDF). Šaunamojo ginklo dalis turbūt, nes dėl šaunamojo ginklo analogiškas yra.
PIRMININKAS. Jūsų skirtingas yra, nes jūs siūlote įrašyti: „arba suspausto oro“, „strėlės“ ir „templės įtakos“.
A. SKARDŽIUS (LSDDF). Taip, atsiprašau, pirmininke. Taip, tai vėlgi pagrindžia tą pačią logiką kalbant apie šaunamąjį ginklą, kad ginklas yra ir suspausto oro slėgio jėga arba templės įtempimas ir juo paleista strėlė ar kitas įtaisas. Štai visa esmė, bet kadangi komitetas greičiausiai laikosi tos logikos, kad nemato to, kad tai yra ginklai, jie ir toliau laikosi tos nuomonės, bet aš siūlau atkreipti dėmesį. 
PIRMININKAS. Kolegos, ar yra 29 Seimo nariai, palaikantys kolegų pasiūlymą? Balsuojate. Yra tik dešimt palaikančiųjų, nepritarėme.
Kitas pasiūlymas dėl 66 dalies. (Balsai salėje) Na, kolegos, taip yra, toks Statutas yra ir turime bet kokiu atveju pagal procedūras, tai yra priėmimo stadija. Dar kartą sakau, tai yra priėmimo stadija, ir aš kito varianto neturiu, nebent kolegos atsiimtų savo pasiūlymus, tada būtų kitaip. Seimo narių A. Skardžiaus ir M. Puidoko analogiški pasiūlymai. Prašom, kolega. 
A. SKARDŽIUS (LSDDF). „Šaunamojo ginklo dalis – šaunamojo ginklo sudėtinis elementas, būtinas tam, kad šaunamasis ginklas veiktų.“ Ir mes išbraukiame, na, sakykime, visą nereikalingą visų dalių išvardijimą, kuris taip pat gali būti negalutinis ir gali kisti. Išvengiant painiavos, dabar priešingas atvejis, ką gerbiamas Juozas tribūnoje stovėdamas kalbėjo, kad nereikia išvardinti sriubos sudėties. Šiuo atveju mes ir siūlome jos nevardinti, nes sąrašas gali būti negalutinis. Man keista dviprasmiška komiteto nuomonė. Vienu atveju – vienokia, kitu – kitokia. 
PIRMININKAS. Ar yra 29 Seimo nariai, palaikantys Seimo narių pasiūlymą? 13 – už. Nėra palaikančių. Tiesiog aš, kolegos, girdžiu, kad ten kalba… Ar tikrai, kolegos, neatsiimate savo pasiūlymų? Kreipiuosi į M. Puidoką ir A. Skardžių. Ne, neatsiimate. Gerai. 
67 dalis. Yra Seimo narių pasiūlymas. Analogiška. Prašau, A. Skardžius pristato. Šovinys.
A. SKARDŽIUS (LSDDF). Šovinys – tai šaudmuo, susidedantis iš sviedinio, sviedžiamojo užtaiso, kapsulės su tūtele arba be jos. 
PIRMININKAS. Ar yra 29 Seimo nariai, palaikantys Seimo narių pasiūlymą? Balsuojate už, kas palaikote. 
10 – už. Toliau nesvarstome.
Kitas pasiūlymas dėl 68 dalies. Taip pat analogiškas. A. Skardžius. Prašau, kolega. Gerbiami kolegos, tylos prašyčiau salėje.
A. SKARDŽIUS (LSDDF). Templinis ginklas. Tai vėlgi komitetas laikosi savo nuomonės, kad tai yra nešaunamasis ginklas. Šiuo atveju dar kartą bandome įtikinti komitetą, kad tai yra šaunamasis ginklas. 
PIRMININKAS. Ar yra palaikantys 29 Seimo nariai, kad būtų toliau svarstoma? Jei taip, balsuojate už, kas manote kitaip, – prieš arba susilaikote.
Balsavo 17 Seimo narių.
Kitas mūsų Seimo narių… Sekundėlę! Žiūrime. M. Puidoko tik yra. Prašau, gerbiamas Mindaugai, jūsų dėl 72 dalies.
M. PUIDOKAS (MSNG). Trumpasis šaunamasis ginklas – šaunamasis ginklas, kurio vamzdis ne ilgesnis kaip 30 centimetrų. Bet jeigu aš gerai atmenu, tai dėl… 
PIRMININKAS. Nepritarėme mes pirmajam. Atsiimate, kolega? Atsiimate. Gerai. 
Kitas pasiūlymas yra Seimo narių… Tuojau, sekundėlę. Analogiškai. Gerbiamas A. Skardžius. Prašau pristatyti – valstybės narės ir vardinis ginklas iš karto. 
A. SKARDŽIUS (LSDDF). Reikalingas aiškus ir nedviprasmis vardinio ginklo apibrėžimas mūsų teisiniame reglamentavime. Todėl mes ir siūlome, kaip jis turėtų būti apibrėžtas. 
PIRMININKAS. Kolegos, ar yra palaikantys 29 Seimo nariai Seimo nario pasiūlymą? Prašau balsuoti už, kas manote kitaip, – prieš arba susilaikote.
Devyni. Nepritarė.
Gerbiami kolegos, kitas siūlymas yra analogiškas – vardinio ginklo kavalierius. Prašau, yra Seimo narių pasiūlymas. Gerbiamas A. Skardžius.
A. SKARDŽIUS (LSDDF). Vardinio ginklo kavalierius tai yra asmuo, valstybės apdovanotas vardiniu ginklu. Mes turime labai daug nesusipratimų, kai, tarkim, mirus vardinio ginklo kavalieriui, tas ginklas parduodamas per Ginklų fondą ir mes net nežinome, kas ir kaip jį pardavė. Žmonės drįsta jį įsigyti per Ginklų fondą, ir dabar yra tokia tvarka, kai visai negerbiamas nei vardinio ginklo kavalierius, nei ginklo statusas. Pabandyk iš to asmens tada tą vardinį ginklą atsiimti artimiesiems, paveldėtojams ir taip toliau. Tai yra ydinga tvarka, sugalvota policijos, ji yra taikoma ir mes nenorime įstatyme to reglamentuoti? Man tai kelia… Tikrai, gerbiamas Juozai, kaip buvęs krašto apsaugos ministras, turbūt esi įteikęs ne vieną ginklą, bet kad šitas dalykas nebūtų reglamentuotas, man atrodo, nėra gerai. 
PIRMININKAS. Kolegos, ar yra 29 Seimo nariai, palaikantys Seimo narių pasiūlymą? Kas už, balsuojate už, kas manote kitaip, balsuojate prieš arba susilaikote. 
Balsavo, kolegos, 23 Seimo nariai, deja, pritrūko. 2 straipsnį baigėme. Gerbiami kolegos, ar galime bendru sutarimu pritarti 2 straipsniui su pastabomis ir pasiūlymais, kuriems komitetas buvo pritaręs iš dalies, ar balsuojame? (Balsai salėje) Bendru sutarimu. Ačiū.
Dėl 3 straipsnio taip pat yra gautas… Taip, analogiškas. A. Skardžius. Prašau, kolega, pristatyti. 3 straipsnio 5 punktas, kolega. Dėl savigynai ar turto apsaugai skiriamo. Prašau.
A. SKARDŽIUS (LSDDF). Taip, norime papildyti 5 punktą, kad savigynai ir turto apsaugai, profesinei veiklai arba specialaus subjekto funkcijoms vykdyti. 
PIRMININKAS. Kolegos, ar yra palaikantys 29 Seimo nariai? Prašau, kas už, balsuojate už, kas manote kitaip, balsuojate prieš arba susilaikote. 
Už balsavo tik 15 Seimo narių. Pasiūlymui nepritarta. Dėl 6 punkto taip pat yra A. Skardžiaus pasiūlymas. Analogiškas. Prašau, kolega Artūrai, pristatyti. 
A. SKARDŽIUS (LSDDF). Norime papildyti dėl aiškumo, tai yra „automatiniai šaunamieji ginklai“. Būtent tokia sąvoka. Aš skaitysiu tik papildymą: „Pagaminti kaip automatiniai, o vėliau buvo perdirbti į pusiau automatinius šaunamuosius ginklus, jeigu techninė galimybė atkurti automatinio šaudymo režimą nėra panaikinta. Šie ginklai nelaikomi perdirbtais, jeigu jų skeliamasis (nuleidimo) mechanizmas negali funkcionuoti automatinės ugnies režime be šio mechanizmo konstrukcinio pakeitimo.“
PIRMININKAS. Kolegos, ar yra palaikantys 29 Seimo nariai? Už balsavo tik 11 Seimo narių. Prašau, E. Gentvilas.
E. GENTVILAS (LSF). Su visa pagarba kolegoms, kurie, be abejo, turi teisę teikti 50, 293 pasiūlymus ir taip toliau, ir nė vienas iš jų nepriimamas, gerbiu tą teisę ir siūlau ją palikti, tačiau šiandien darbotvarkę patvirtinome su numatytu laiku, kad 10 val. 30 min. prasideda kito klausimo svarstymas. Dabar yra 11 val. 4 min. 
PIRMININKAS. 10 val. 40 min., kolega, tiesiog mes su sekretoriatu kaip ir tarėmės, aš tiesiog noriu Seimo atsiklausti. Mes išbraukėme iš darbotvarkės nemažai klausimų, ar mes tęsiame svarstymą toliau, ar atidedame kitai dienai? (Balsai salėje) Sako, tęsiame. Tiesiog sakau, kolegos, yra išbraukta iš darbotvarkės, iš rytinės darbotvarkės trys klausimai, tai yra pakankamai to laiko. Mes galime pamėginti su kolegomis greičiau ir operatyviau. (Balsas salėje: „Balsuojame.“) Dėl ko, kolega? Dėl to, kad baigtume ar tęstume? Kolegos, kas už tai, kad toliau tęstume priėmimo stadiją, balsuojate už, kas manote kitaip – prieš arba susilaikote. 
Už – 56, prieš – 4, susilaikė 19. Priėmimo stadija tęsiama. 
Dėl 7 punkto taip pat gauta A. Skardžiaus ir M. Puidoko. Sekundėlę, žiūrime. Vienodi. Gerbiamasis Artūrai Skardžiau, prašom. 
A. SKARDŽIUS (LSDDF). Tiesiog aiškumo dėlei reikia parašyti, kas yra dėtuvė. „Tai yra šaunamojo ginklo integrali dalis.“ O tokie žodžiai pertekliniai: „arba į jį yra įdėta nuimama dėtuvė, į kurią telpa daugiau kaip 20 šovinių“. Tai yra pertekliniai dalykai. Su dėtuvėmis toks dalykas, kad jas galima išplėsti ir taip toliau. 
PIRMININKAS. Kolegos, ar yra kas palaiko Seimo narių pasiūlymą, tai balsuojate už, kas manote kitaip – prieš arba susilaikote. 
Balsavo 52 Seimo nariai: už – 14. Deja, pasiūlymui nepritarta. 
8 punktas. Taip pat yra analogiškas. A. Skardžius, prašom pasiūlymą. Sekundėlę. Prašom. 
A. SKARDŽIUS (LSDDF). Už tą pasiūlymą, kadangi ten buvo apie 20 šovinių, čia 10 ir būtent integrali dalis, tai jau mes balsavome, todėl šį pasiūlymą atsiimu. 
PIRMININKAS. Analogiškas. Atsiimate, gerai. Dabar irgi lygiai taip pat yra jūsų pasiūlymas dėl 9 punkto. Prašom. 
A. SKARDŽIUS (LSDDF). Siūlymas yra išbraukti. „Pusiau automatiniai ilgieji šaunamieji ginklai, sukonstruoti šaudyti pridėjus prie peties, kurių ilgį galima sumažinti iki mažiau kaip 60 centimetrų neprarandant jų funkcijų naudojant sulankstomą ar teleskopinę buožę, kurią galima pašalinti nenaudojant įrankių.“ Manome, apibrėžimas 60 centimetrų… Mes siūlome ateityje kaip taikymo nesusipratimą tiesiog išbraukti tas sąvokas. 
PIRMININKAS. Kolegos, ar yra 29 Seimo nariai, palaikantys Seimo narių pasiūlymą? Balsuojate už. 
Tik 6 už. 10 punktas. Yra A. Skardžiaus pasiūlymas. Prašom, kolega.
J. OLEKAS (LSDPF). Pirmas M. Puidoko. 
PIRMININKAS. Jie yra analogiški. Analogiški, kadangi yra Mindaugo, nes yra grupės.
A. SKARDŽIUS (LSDDF). Galima įjungti mikrofoną? Ačiū, pirmininke. „Bet kokios kategorijos šaunamieji ginklai, kurie buvo perdirbti į signalinius, dujinius ar imitacinius ginklus.“ Siūlome išbraukti. 
PIRMININKAS. Kolegos, balsuojame. Kas už tai, kad pritartume Seimo narių pasiūlymui, balsuojate už, kas manote kitaip – prieš arba susilaikote, kad toliau svarstytume. Gerbiamas Petrai, balsuojate. 
Balsavo tik 10 Seimo narių. Nepritarta.
11 punktas. Siūloma išbraukti duslintuvus ir naktinius taikiklius. Gerbiamas Artūrai Skardžiau, prašom.
A. SKARDŽIUS (LSDDF). Vėlgi bandoma manipuliuoti tuo, kad mes siūlome išbraukti „duslintuvai ir naktiniai taikikliai“. Komiteto nuomonė yra, kad Medžioklės taisyklės draudžia naudoti duslintuvus ir naktinius taikiklius medžioklei. Bet gali ir nedrausti, jau mes keletą kartų bandėme priimti. Tai kas bus, jei priimsime? Tada taisysime ir šį įstatymą?
PIRMININKAS. Kolegos, kas už tai, kad pritartume Seimo narių pasiūlymui, balsuojate už, kas manote kitaip, – prieš arba susilaikote.
Kolegos, balsavo 17 Seimo narių. Nepritarta.
Dabar žiūrime taip. Čia irgi analogiškas. Kitas yra 19-as. A. Skardžiaus ir M. Puidoko pasiūlymas. Prašom. 
A. SKARDŽIUS (LSDDF). Taip, pirmininke, mes siūlome išbraukti nereikalingas, bet daug painiavos sukelsiančias taikant praktiškai tokias sąvokas: „Šaunamieji ginklai, kurių konstrukcija leidžia panaudoti juos išardytus ar jie pakeičiami taip, kad tampa lengvai paslepiami“. Ar įstatyme turi būti tokios sąvokos? Tai mes siūlome braukti jas kaip beprasmes.
PIRMININKAS. Gerai, kolegos. Balsuojame. Kas už tai, kad būtų pritarta Seimo narių… tiksliau, tęstume svarstymą, balsuojate už. 
Už – 16. 
Dėl 21 punkto taip pat yra analogija. A. Skardžius dėl B kategorijos. Prašom, kolega,
A. SKARDŽIUS (LSDDF). „Šaudmenys, skirti tik A kategorijos ginklams.“ Mes siūlome papildyti „išskyrus naudojamus ir B kategorijos ginklams“. Komitetas mano, kad čia perteklinė.
PIRMININKAS. Taip, komitetas nepritarė. Kolegos, balsuojame. 
Kolegos, 15 Seimo narių – už. 
Dabar dėl viso 3 straipsnio. Galime bendru sutarimu pritarti, kolegos? Galime. 
4 straipsnis. Turiu tokį pasiūlymą. Pagal Statutą, taupant laiką, kad dėl 29 nereikėtų nebalsuoti, siūlau pakelti rankas, nes greičiau suskaičiuosime, ar yra 29 pakeltos rankos. Nes kol praeina mūsų minutė, užtrunkame. Gerai, sutariame? Gerai, kolegos, 4 straipsnis. Seimo narių… Analogija. A. Skardžius. Prašom, pasiūlymas. (Balsai salėje) Pirma ne, pirma turi pristatyti, o tada.
A. SKARDŽIUS (LSDDF). „Pusiau automatiniai trumpieji šaunamieji ginklai“, braukiame žodžius „išskyrus šio įstatymo 3 straipsnio 7 punkte išvardintus ginklus“. 
PIRMININKAS. Kolegos, ar yra 29 Seimo nariai, palaikantys pasiūlymą? Pakeliate rankas. (Balsai salėje) Vieną matau, du, tris, keturis. Nėra.
Kitas pasiūlymas – taip pat kolegos A. Skardžiaus. Prašom dėl 4 straipsnio 6 punkto. 
A. SKARDŽIUS (LSDDF). Čia analogija. Pusiau automatiniai ilgieji ir šaunamieji ginklai, ten buvo trumpieji… (Triukšmas salėje)
PIRMININKAS. Tylos salėje, kolegos! 
A. SKARDŽIUS (LSDDF). Čia yra ilgieji šaunamieji ginklai. Mes siūlome taip pat išbraukti „išskyrus įstatymo 3 straipsnio 8 ir 9 punktuose nurodytus ginklus“. 
PIRMININKAS. Kolegos, ar yra 29 palaikantys? Na, nors vienas pakelkite. Vienas yra, du. Gerai, nėra. Toliau.
4 straipsniui galime pritarti bendru sutarimu? Galime. 5 straipsnis. Galime pritarti bendru sutarimu? Galime. 6 straipsnis. 7 straipsnis. Gauti Seimo narių pasiūlymai. A. Skardžius. Prašom, kolega.
A. SKARDŽIUS (LSDDF). Lietuvos Respublikoje draudžiami A, B, C kategorijų ginklai, neturintys identifikacinių numerių. Mes siūlome, kad A, B, C kategorijų ginklai valstybės lėšomis būtų pažymėti ginklo gamintojo identifikaciniais numeriais Ginklų registre arba, kai tai techniškai neįmanoma, jų savininko pasirinkimu perdirbti į visiškai netinkamus naudoti, sumokant ginklo savininkui jo prarasto ginklo realią vertę, kainą ir naujo ginklo įsigijimo kainos skirtumą, jeigu jie yra sunaikinami.
PIRMININKAS. Yra 29 Seimo nariai, palaikantys Seimo narių pasiūlymą? Trys. Nėra. Kitas jūsų pasiūlymas dėl 3 dalies. Prašom, gerbiamas kolega.
A. SKARDŽIUS (LSDDF). A kategorijos ginklai ir šaudmenys, skirti tik A kategorijos ginklams, A kategorijos ginklų priedėliai. Mes braukiame šio įstatymo 3 straipsnio 7 punkte nurodytas ginklo dėtuves, į kurias telpa daugiau kaip 20 šovinių, ir šio įstatymo 3 straipsnio 8 punkte nurodytas ginklo dėtuves, į kurias telpa daugiau kaip 10 šovinių. Apibrėžti dėtuvėmis ir skaičiumi nėra jokios logikos.
PIRMININKAS. Kolegos, yra 29 palaikantys Seimo nariai? Nėra. Dėl 5 dalies yra M. Puidoko pasiūlymas. Prašom, kolega, atsiimate ar pristatote savo pasiūlymą, nes nuo kolegos A. Skardžiaus skiriasi? 23 lapas.
M. PUIDOKAS (MSNG). Labai panašus siūlymas, atsiimu.
PIRMININKAS. Atsiimate. Artūrai Skardžiau, jūsų? Tuojau, sekundėlę. Gerai, prašom.
A. SKARDŽIUS (LSDDF). Mes tiksliname sąvoką, išbraukdami: šoviniai, kurių kulkos yra su kieto metalo šerdimi ar kieto metalo apvalkalu, mes siūlome sąvoką – padidinto pramušamumo galios šoviniai su šarvamušėmis kulkomis, turinčiomis kieto metalo šerdį ir apvalkalą. 
PIRMININKAS. Ar yra 29 palaikantys Seimo nariai? Trys. Nėra. Taip, 5, 6 analogija. Prašom, Artūrai Skardžiau, pristatyti 6 punktą. 
A. SKARDŽIUS (LSDDF). Lazeriniai taikikliai, išskyrus sportui, medžioklei, savigynai ir turto apsaugai. Mes siūlome, kad lazerinį taikiklį būtų galima naudoti ir medžioklei, savigynai ir turto apsaugai. 
PIRMININKAS. Kolegos, ar yra 29 palaikantys Seimo nariai? 
J. OLEKAS (LSDPF). Tik noriu pasakyti, kad komitetas iš dalies pritarė.
PIRMININKAS. Taip, taip, taip, taip. Ar yra 29? Nematau. (Balsai salėje) Gal balsuojame, nes komitetas pritarė iš dalies. Balsuojame, kolegos. (Balsai salėje) Kad svarstytume jų pasiūlymą, komitetas iš dalies pritarė. 
J. OLEKAS (LSDPF). Iš dalies, už taikiklį.
PIRMININKAS. Dėl pramušamos galios šovinių, šarvuojamų kulkų…
J. OLEKAS (LSDPF). Ne, ne, dėl taikiklių.
PIRMININKAS. Dėl medžioklės, savigynai ir turimai pasaugai, dėl taikiklių, taip. Komitetas pritarė iš dalies ir komitetas siūlo papildyti – medžioklei bus. Yra 48. Komiteto nuomonė. Prašom, gerbiamas komiteto…
J. OLEKAS (LSDPF). Komitetas pritarė iš dalies palikti šiuos taikiklius tik medžioklei ir siūlome pritarti tokiam komiteto siūlymui. 
PIRMININKAS. Gerbiamas Artūrai Skardžiau, aš vis teik turiu atsiklausti, ar pritariate komiteto pritarimui iš dalies? Pritariate? Pritariate. Ačiū, kolegos. Galime pritarti 7 straipsniui dėl visos komiteto redakcijos bendru sutarimu? Galime. 
8 straipsnis. Pastabų, pasiūlymų negauta. Galime pritarti bendru sutarimu? Galime. 9 straipsnis. Pastabų, pasiūlymų negauta. Galime pritarti bendru sutarimu? Galime. 10 straipsnis. Pastabų, pasiūlymų negauta. Galime pritarti bendru sutarimu? Ačiū. 
11 straipsnis. Gauti Seimo narių pasiūlymai yra analogiški – turto apsaugai ir savigynai, buvo prie sąvokų, sąvokai nepritarėme. Prašom. Yra A. Skardžiaus ir M. Puidoko pasiūlymas.
A. SKARDŽIUS (LSDDF). Buvo savigynai ir papildyti dar turto apsaugai, bet komitetas išvartė savaip, kad nerašytų turto apsaugai. Deja, Konstitucijoje yra, kad asmens turto apsauga yra neliečiama. Lygiuokimės į Jungtines Amerikos Valstijas. 
PIRMININKAS. Kolegos, ar yra 29 palaikantys? Keliame rankas. Nėra. Dabar yra dėl 8 punkto A. Anušausko, pritarta iš dalies. Prašau, gerbiamas kolega, pristatyti savo siūlymą. Po to vėlesniam jūsų yra pritarta. 
A. ANUŠAUSKAS (TS-LKDF). Aš siūlau, jeigu tai yra gegužės 28 dienos siūlymas…
PIRMININKAS. Taip.
A. ANUŠAUSKAS (TS-LKDF). …tai yra siūlymas, kad dėl individualių įgūdžių tobulinimo būtų įrašyta tokia išplėstinė kategorija, kad galėtų įsigyti ginklą būtent šiam tikslui profesionalūs kariai, aktyviojo rezervo kariai, kariai savanoriai. Siūlymo esmė būtent tokia. Aš pritariu komiteto pritarimui iš dalies.
PIRMININKAS. Ar galime bendru sutarimu, kolegos, pritarti, kad svarstytume? Viskas. Tada komiteto nuomonė.
J. OLEKAS (LSDPF). Komitetas pritarė šiam pasiūlymui.
PIRMININKAS. Pritarė. Galima pasiūlymui pritarti, kolegos? Galime. Dėl 9 punkto gauta yra M. Puidoko, A. Skardžiaus analogija dėl valstybinio vardinio apdovanojimo. Prašau. A. Skardžius. 
A. SKARDŽIUS (LSDDF). Mes siūlome suformuoti naują įstatymo projekto 11 straipsnio 1 dalies 10 punktą ir jį išdėstyti taip: „Valstybiniam vardiniam apdovanojimui“. 
PIRMININKAS. Ar yra 29 palaikantys? Nėra, kolegos. Dabar 10, 11. 2 dalis. Irgi analogija, kaip matau. A. Skardžius. Prašau, kolega. 11 straipsnio 3 dalis.
A. SKARDŽIUS (LSDDF). Europos fiziniai ir Europos juridiniai asmenys turi teisę įsigyti ginklų priedėlių, šaudmenų ir jų dalių ginklams, kuriuos jie turi teisę turėti. Mes braukiame sąvoką, kad „Europos fiziniai ir Europos juridiniai asmenys, šio įstatymo nustatyta tvarka įsigiję ir turintys A kategorijos ginklų, nurodytų šio įstatymo 3 straipsnio 6, 7, 8 ir 9 punktuose, gali įsigyti ir turėti šiems ginklams skirtas dėtuves, į kurias telpa daugiau kaip 20 šovinių. Mes vėlgi – arba 10 šovinių“. Su dėtuvėmis tas žaidimas yra arba nesusipratimas, arba žmonės, neturėję rankoje ginklo, žaidžia tą dėtuvių žaidimą. 
PIRMININKAS. Gerai. Kolegos, ar yra palaikantys 29 Seimo nariai? 1, 2, 3, 4, 5… Petras net dvi rankas kelia. 4. Deja, nėra, kolegos. 
11 straipsniui galime pritarti su patobulintu ir pritartu pasiūlymu komiteto pasiūlymams? Galime. 
12 straipsnis. Gautas Seimo nario M. Puidoko pasiūlymas dėl 4 dalies. Gerbiamas kolega Mindaugai Puidokai! Petrai, netrukdykite Mindaugui pristatyti 4 dalį. Ar jis atsiima, ar pristato? 12 straipsnį, gerbiamas kolega, siūlote papildyti.
M. PUIDOKAS (MSNG). Taip, siūlome papildyti ir išdėstyti šiek tiek kitaip. Esminis pataisymas yra šito poskyrio pabaigoje, kad jei „pasibaigus šio straipsnio 3 dalyje nustatyta tvarka pratęstam terminui negauna jokio atsakymo, yra laikoma, kad sprendimas išduoti leidimą įsigyti ginklus, leidimą laikyti ginklus ar leidimą nešiotis ginklus nepriimtas ir turi teisę kreiptis į teismą dėl policijos įstaigos neveikimo bei reikalauti atlyginti patirtą turtinę ir neturtinę žalą“. Manau, kad tokia tvarka būtų tikslinga ir iš tiesų supaprastintų situacijas, iškylančias įvairias problemines ginklų turėtojams.
PIRMININKAS. Kolegos, yra 29 Seimo nariai palaikantys? 1, 2, 3. Nėra. 
7 dalis, gerbiamas kolega, yra analogiška. Gal atsiimate pasiūlymą? Čia dėl A, B, C kategorijų. Atsiimate. Ačiū jums, kolega. 
11 dalis. Atsiprašau. Yra A. Skardžiaus analogija. Prašau, gerbiamas Artūrai Skardžiau, pristatyti.
A. SKARDŽIUS (LSDDF). Leidimas įsigyti ginklus, leidimas laikyti ir nešiotis A, B, C kategorijų ginklus nepaprastosios ir karo padėties metu neišduodamas. Mes siūlome, kad „tačiau neatima ir niekaip neriboja asmens pilietinės teisės ir pareigos gintis, ginti valstybę ginklu, o iki bet kurios tokios padėties paskelbimo ar faktinės pradžios momento išduotas leidimas galioja iki tokios padėties atšaukimo ir jos sukeltos suirutės pabaigos momento“. Mes nepaprastosios padėties atveju, kad būtų galima piliečiams naudotis dešimtimis ar tūkstančiais išduotų ginklų, ir siūlome tą įrašyti įstatyme, nes priešingu atveju visi turėtojai bus nuginkluoti. Medžiotojai, savigynai turintys ginklus. 
PIRMININKAS. Ar yra Seimo narių, palaikančių Seimo narių pasiūlymą? Vienas, du, trys, keturi, penki, šeši, septyni. Deja, kolegos, nėra. (Balsai salėje) 
Dėl 12 dalies yra Seimo narių pasiūlymas. Prašau, gerbiamas A. Skardžiau. 
A. SKARDŽIUS (LSDDF). Mes siūlome išbraukti, kad „leidimas įsigyti ginklus, leidimas laikyti ir leidimas nešiotis šio įstatymo 3 straipsnio 6–10 punktuose nurodytus ginklus, B, C kategorijų ginklus neišduodamas fiziniam asmeniui, dėl kurio dėl mokestinės nepriemokos ar baudos už administracinį nusižengimą priimtas sprendimas dėl priverstino išieškojimo.“ Manome, kad tai yra absurdas, tai yra šiuo terorizmo įstatymu sprendžiami visai kiti dalykai, nesusiję su, na, sakykim, terorizmu, dėl kurio direktyva prevenciškai buvo sukurta ir perkelta. Čia bandoma pagudrauti ir dar išspręsti šimtus klausimų. Kodėl taip elgiamasi, aš noriu klausti šio įstatymo projekto autorių? 
PIRMININKAS. Gerai, kolegos, ar palaiko 29 Seimo nariai? 
A. SKARDŽIUS (LSDDF). Kelkite rankas ar ką.
PIRMININKAS. Vienas, du, trys, keturi, penki. Nėra. 12 straipsniui galime pritarti bendru sutarimu? Galime.
Dėl 13 straipsnio taip pat gautas Seimo nario A. Skardžiaus pasiūlymas. Prašau, gerbiamas Artūrai, pristatykite dėl 3 dalies. 
A. SKARDŽIUS LSDDF). Turbūt dėl 4 dalies. (Balsai salėje) Taip, dėl 3 dalies. Mes siūlome išbraukti, kad „sportui B ir C kategorijų ginklus, jų šaudmenis, gali įsigyti ir laikyti ne jaunesni kaip 18 metų nuolatiniai Lietuvos Respublikos gyventojai – šaudymo sporto atstovai, ir Lietuvos Respublikoje įregistruoti juridiniai asmenys, gavę leidimą laikyti ginklus.“ Sportui B ir C kategorijų ginklus, jų šaudmenis, gavę leidimą laikyti ginklus, gali įsigyti (bet ne pirkti) ir laikyti ir jaunesni kaip 18 metų. Įsivaizduokite, mes dabar suteikiame teisę aštuoniolikmečiams laikyti B ir C kategorijos ginklus. Įsivaizduokite tokią situaciją, kada, sakykim, tie apkvaitę jaunuoliai ateina ir iššaudo savo bendrakursius mokyklose! Norite, kad kartotųsi Europos senųjų valstybių patirtis Lietuvoje? Aštuoniolikmečiams mes viena ranka, kovodami su terorizmu, kita lengva ranka leidžiame įsigyti B ir C kategorijų ginklus. Aš nežinau, tegul komitetas paaiškina, kodėl jie taip elgiasi. 
PIRMININKAS. Komitetas gali paaiškinti, jeigu atsiras 29 Seimo nariai, kurie palaikys jūsų pasiūlymą. 
Gerbiami kolegos, ar yra 29 Seimo nariai, kurie pritaria tokiam siūlymui? (Balsai salėje) Gal balsuojame, nes girdžiu nuomonių, kyla rankos. Siūlau balsuoti.
Lygiai 29. Komiteto pozicija. Prašau, gerbiamas atstove.
J. OLEKAS (LSDPF). Komiteto nuomonė – nepritarti, nes dabartinės nuostatos nesiskiria nuo galiojančio įstatymo ir ši išimtinė nuostata reikalinga aukštų pasiekimų sporte pasiekusiems jaunuoliams, kad galėtų tobulinti savo įgūdžius. 
Pažymėtina, kad pagal Lietuvos Respublikos baudžiamąjį kodeksą atsako asmuo, kuriam iki nusikaltimo ir baudžiamojo nusižengimo padarymo buvo suėję 16 metų. 
PIRMININKAS. Prieš – K. Masiulis. Prašau.
Gerbiamas Kęstuti Masiuli, kalbėkite. 
K. MASIULIS (TS-LKDF). Kolegos, aš atsimenu, kad mes sovietmetyje jau maždaug nuo aštuntos klasės buvome pratinami šaudyti ir atsakingai elgtis su ginklais. Lygiai taip pat prie ginklų yra pratinami jaunuoliai ir Šveicarijoje. Nuo 18 metų yra leidžiama jiems kariauti. Gal mes padarykime ties 40 metų tą ribą, kad kariauti reikia tik kariuomenėje. Jaunuoliai moka elgtis su ginklais, aš nemanau, kad čia yra kažkokia problema. 
PIRMININKAS. Už – M. Puidokas. 
M. PUIDOKAS (MSNG). Aš vis dėlto raginu kolegas įsiklausyti į šitos siūlomos pataisos esmę. Ko gero, kolega visgi ne visai supranta, kas yra B ir C kategorijos ginklai. Tai aš manau, kad vis dėlto reikėtų laikytis bendros nustatytos mūsų įstatymų tvarkos ir jaunesniems asmenims nesuteikti tos galimybės, nes šiuo atveju, kalbant apie sportinį šaudymą, tai kalbama apie tam tikrą įstatymo pataisos skaidrumą. Kalbama apie vos keletą žmonių per visą Lietuvos Respubliką. Aš manau, mes neturėtume sukurti įstatymo pataisomis tokių išimčių, nes tai nėra tiesiog skaidrūs sprendimai. Raginčiau pritarti mūsų pataisai. 
PIRMININKAS. Kolegos, balsuojame. Kas už tai, kad būtų pritarta Seimo narių pasiūlymui, balsuojate už, kas manote kitaip – prieš arba susilaikote. 
Balsavo 75 Seimo nariai: už – 31, prieš – 6, susilaikė 38. Pasiūlymui nepritarta. 
Kolegos, 4 ir 5. Yra gautas Seimo narių pasiūlymas. Prašom, gerbiamas Artūrai Skardžiau, 4 punktas. 
A. SKARDŽIUS (LSDDF). 4 punktas, kad prie savigynos įrašytume „ir turto apsaugai“. 
PIRMININKAS. Ar yra palaikantys 29 Seimo nariai? (Balsai salėje) Nėra. 
A. SKARDŽIUS (LSDDF). Vadinasi, turto nereikia saugoti. 
PIRMININKAS. 5 irgi analogiška. Gerbiamas Artūrai, prašau jus ir siūlote turto apsaugai. 
A. SKARDŽIUS (LSDDF). Taip pat „ir turto apsaugai“. 
PIRMININKAS. Kolegos, ar yra 29 Seimo nariai palaikantys? Vienas, du trys. Nėra. 
Jeigu aš neklystu, yra A. Anušausko dėl 9 dalies. 9 dalis. Komitetas pritarė. Prašom, kolega, pristatyti. 
A. ANUŠAUSKAS (TS-LKDF). Čia iš esmės, kaip ir ankstesniame straipsnyje, kad individualiems įgūdžiams tobulinti galėtų įsigyti aktyviojo rezervo kariai, profesionalūs kariai, savanoriai. Šiuo atveju, kadangi jau pritarta vienam straipsniui, tai aš sutinku su komiteto nuomone. 
PIRMININKAS. Vis tiek komiteto nuomonė. 
J. OLEKAS (LSDPF). Komitetas pritarė. 
PIRMININKAS. Kolegos, galime bendru sutarimu pritarti? Galime. 
10 ir 11. Skirtingi. Turto apsaugai ir medžioklei. Prašom, kolega A. Skardžius. 
A. SKARDŽIUS (LSDDF). Buvo siūlymas, kad naktinius ir termovizorinius taikiklius ir duslintuvus galima įsigyti savigynai, turto apsaugai arba medžioklei. Lazerinius taikiklius medžioklei, tik tokį kompromisą padarė komitetas, pritardamas iš dalies. 
PIRMININKAS. Jus gal tenkina komiteto nuomonė iš dalies pritarti? 
A. SKARDŽIUS (LSDDF). Taip. 
PIRMININKAS. Tenkina. Ar galime pritarti komiteto nuomonei? 
J. OLEKAS (LSDPF). Galime. 
PIRMININKAS. Galime. Kolegos 13 ir 14. Dėl viso 13 straipsnio galime bendru sutarimu? 
J. OLEKAS (LSDPF). Pritariame. 
PIRMININKAS. Galime. Dėl 14 straipsnio pastabų ir pasiūlymų negauta. Galime bendru sutarimu? Ačiū, kolegos. 
Dėl 15 straipsnio pastabų ir pasiūlymų negauta. Kolegos, galime bendru sutarimu? Matau, ačiū. 
Dėl 16 straipsnio gautas pasiūlymas taip pat A. Skardžiaus. Prašom, gerbiamas kolega. 
A. SKARDŽIUS (LSDDF). „Fizinis asmuo, tiesioginės grėsmės ar pavojaus gyvybei arba sveikatai dėl ginkluoto užpuolimo atveju neturėdamas galimybės pasinaudoti ginklu, jam priklausantį A kategorijos ginklą, nurodytą šio įstatymo 3 straipsnio 6–8 punktuose, B ar C kategorijos ginklą, jam dalyvaujat, gali laikinai perleisti naudotis kitam asmeniui (įskaitant trečiųjų šalių gyventojus), neturinčiam teisės laikyti, naudotis ar nešiotis tos kategorijos ginklą.“ Tai yra mes kalbame apie situacijas, kurios dažnai pasitaiko tokios… turime ir bylų, ir įvairiausių sprendimų. Kada nėra aiškaus teisinio reglamentavimo, grėsmė, iškilusi gyvybei, ir to ginklo niekam negali perleisti, o papuolęs į bėdą asmuo… Tiesiog tas ginklas praranda tam tikrą savo panaudojimo galimybę ir ginklo turėtojui gali pasibaigti net ir mirtimi, jeigu ta situacija yra tokia. Mes matome įvairiausių sprendimų bylose ir visa kita. Tai siūlyčiau…
PIRMININKAS. Ar yra, kolegos, 29 palaikantys? Vienas, du, trys, keturi, penki. Nėra. 
Dėl 16 straipsnio galime bendru sutarimu? Galime.
Dėl 17 straipsnio yra M. Puidoko gautas. Prašom, gerbiamas kolega. 
M. PUIDOKAS (MSNG). Siekiama pakeisti, papildyti įstatymo projekto 17 straipsnio 1 dalies 9 punktą ir išdėstyti jį taip: „kuriam dėl ginklo praradimo, esant jo kaltei – tyčiai ar aplaidumui, – buvo panaikintas leidimo laikyti ginklus ar leidimo nešiotis ginklus galiojimas ir nuo to laiko nėra praėję 3 metai.“ 
PIRMININKAS. Kolegos, ar yra 29 palaikantys Seimo nariai? Ne, kolegos, nematau, nėra. 
Kitas. 5 dalis. Yra A. Skardžiaus. Prašom. Jie yra analogiški. 
A. SKARDŽIUS (LSDDF). Tai yra kad prie asmenų, turinčių teisę tarnybos metu nešiotis šaunamąjį ginklą ir norinčių gauti leidimą laikyti ar leidimą nešiotis ginklus, taip pat mes siūlome „taip pat asmenims, apdovanotiems vardiniais ginklais.“ 
PIRMININKAS. Kolegos, ar yra 29 palaikantys Seimo nariai? Nematau. Nėra. 
Dėl 17 straipsnio galime bendru sutarimu? Galime. 
18 straipsnis. Yra gauta ir matau analogiją. Prašom. A. Skardžius. Prašom. 
A. SKARDŽIUS (LSDDF). Kolegos, atkreipiu dėmesį į tai, kad mes turime labai daug atvejų Lietuvoje, turbūt ir į kiekvieną jūsų yra kreipęsi asmenys, papuolę į tokią situaciją. Asmuo, įsiteisėjusiu teisminiu nuosprendžiu pripažintas padaręs nusikaltimą, ir Baudžiamajame kodekse numatyta didžiausia bausmė viršija trejus metus laisvės atėmimo, ir kurį padarė būdamas apsvaigęs nuo alkoholio, narkotikų, psichotropinių ir kitų medžiagų, ir nuo teistumo išnykimo momento nėra praėjęs 3 metų laikotarpis. (Triukšmas salėje) Mes siūlome tokį dalyką. 
PIRMININKAS. Ššššš!
A. SKARDŽIUS (LSDDF). Būtent apibrėžti trejų metų laikotarpiu po teistumo išnykimo. 
PIRMININKAS. Ar yra 29 Seimo nariai, palaikantys pasiūlymą? Vienas, du, trys, keturi. Nėra, kolegos, nebesvarstome.
Dabar alternatyvus, čia yra analogiškas išbraukimas. Kadangi tam nepritarėme… 2 punktas. A. Skardžius. Analogiškas Mindaugo. Prašom, kolega, pristatyti. Čia dėl didžiausios bausmės, kai treji metai viršija, irgi nepraėjus trejų metų senačiai, teistumui, atsiprašau. Prašom, gerbiamas Artūrai.
A. SKARDŽIUS (LSDDF). Vėlgi aš atkreipiu dėmesį, kad bandoma manipuliuoti tuo, kad teistas ir turintis teistumą, ir tuo, kad teistumas turi kada nors išnykti. Elementari logika, teisinė logika, kad teistumas nėra begalinis. O šiuo atveju mūsų siūlymas yra, kad nuo teistumo išnykimo momento nėra praėjęs trejų metų laikotarpis. Jeigu tai nėra svarbu, bandoma kitus tikslus spręsti tuo, tai aš manau, tokia yra ir komiteto nuomonė. 
PIRMININKAS. Gerai, kolegos, yra 29 palaikantys? Vienas, du, trys, keturi. Nėra. Toliau nesvarstome.
3 punktas. Taip pat analogija. Prašom, gerbiamas kolega Artūrai. 
A. SKARDŽIUS (LSDDF). Siūlau, kadangi nepritarta, nes analogiškas, kad būtent su trejų metų laikotarpiu po išnykusio teistumo…
PIRMININKAS. Tai analogiškai nepritarta laikome, taip? 4 punktas… 
A. SKARDŽIUS (LSDDF). Taip pat. 
PIRMININKAS. Irgi taip pat. Dabar 5 – turintis teistumą. Jūsų kartu… Teisingai, toks pat. Gerbiamas Artūrai, prašau jūsų.
A. SKARDŽIUS (LSDDF). „Turintis teistumą ir nuo teistumo išnykimo momento nėra praėjęs trejų metų laikotarpis, išskyrus asmenį, nuteistą už sunkų ar itin sunkų nusikaltimą, nepaisant išnykusio teistumo iki jo reabilitacijos momento.“ 
PIRMININKAS. Kolegos, nematau, ko gero, 29 palaikančių nėra. Dabar dėl 6 punkto. Prašom, kolega.
A. SKARDŽIUS (LSDDF). Taip pat analogiška pataisa. Po atleidimo nuo baudžiamosios atsakomybės momento nėra praėjęs trejų metų laikotarpis.
PIRMININKAS. Yra 29 palaikantys? Vienas, du… Nėra. Dėl 7 punkto vėlgi jūsų yra…
A. SKARDŽIUS (LSDDF). Analogiškas. 
PIRMININKAS. Analogiškas.
A. SKARDŽIUS (LSDDF). Nuo bausmės įvykdymo momento nėra praėjęs trejų metų laikotarpis.
PIRMININKAS. Ko gero, balsavimą paliekame tokį pat. Ir, kaip matau, 8 punktas lygiai taip pat – čia tik su ikiteisminiu tyrimu.
A. SKARDŽIUS (LSDDF). Taip.
PIRMININKAS. Kolegos, lygiai taip pat, ko gero, balsavimas, manykime, kad 29 nėra. Palaukite, dėl 8-o taip pat, 9-o… Dėl 10 punkto yra gautas jūsų, kolega… Prašau pristatyti šaunamojo ginklo naudojimą medžioklėje.
A. SKARDŽIUS (LSDDF). Atkreipiu visų medžiotojų dėmesį, kad mes siūlome, kad per metus pakartotinai padarius administracinį nusižengimą, kuriuo buvo šiurkščiai pažeisti, mes siūlome išbraukti „medžioklę reglamentuojantys teisės aktai“. Ką reiškia medžioklę reglamentuojantys teisės aktai? Tai yra prie šėryklos ne tokius pašarus išpylei ir tau iš karto jau yra padarytas administracinis nusižengimas. (Balsai salėje) Siūlome išbraukti žodį „medžioklę“, paliekant „šaunamojo ginklo panaudojimo medžioklėje reglamentavimo teisės aktai“. Mes kalbame apie šaunamuosius ginklus, o čia dėl nesusipratimo, aš manau, buvo įrašyta pagal medžioklę reglamentuojančias taisykles, nes medžioklę apima ir elgsena su miške gyvenančiais medžiojamais gyvūnais ir jų priežiūra. 
Vis dėlto mes kalbėkime apie medžioklę šaunamuoju ginklu reglamentuojančius teisės aktus, o ne apie pašarus. Čia, aš manau, dėl nesusipratimo perkėlėme šį teisės aktą arba nežinodami, kas yra medžioklės taisyklės. 
PIRMININKAS. Tikrai taip. Gerbiami kolegos, ar yra 29 palaikantys Seimo nariai? Čia siūlyčiau balsuoti. Balsuojame, kolegos. Kas už tai, kad leistume svarstyti, reikia 29. (Balsas salėje: „Mes, medžiotojai, tvarkingi žmonės – šiukšlių nepaliekame.“) 
Už – 30. Pritarimas yra. 
Komitetas nepritaria. Prašome komiteto nuomonės.
J. OLEKAS (LSDPF). Komitetas nepritarė ir mano, kad visų medžioklės teisinių aktų pažeidimas yra svarbus, nes medžiotojai yra išskirtinė bendruomenė su ginklu. Ji turi rodyti pavyzdį ir miške elgtis teisingai pagal medžioklės taisykles.
PIRMININKAS. Tylos, kolegos, jeigu galima! Gerai. Balsuojame, kolegos. Kas už tai, kad būtų pritarta Seimo narių pasiūlymui, balsuoja už, kas mano kitaip – prieš arba susilaiko. Balsuojame. Kas už tai, kad būtų pritarta Seimo nario A. Skardžio pasiūlymui, kad tik už medžioklės taisyklių pažeidimą, balsuojate už, kas manote kitaip – prieš arba susilaikote. (Balsai salėje) 
Už balsavo 28, prieš – 3, susilaikė 41. Nepritarta.
11 punktas. Taip pat gauti Seimo narių pasiūlymai. Prašom, gerbiamas kolega Skardžiau, pristatyti.
A. SKARDŽIUS (LSDDF). Siūlome išbraukti sąvoką, „kuris, būdamas apsvaigęs nuo alkoholio, narkotinių, psichotropinių ar kitų psichiką veikiančių medžiagų, per metus pakartotinai padarė teisės pažeidimą.“ 
PIRMININKAS. Kolegos, ar yra salėje 29 Seimo nariai palaikantys? Nėra. 
M. Puidoko paskutinis pasiūlymas dėl 12 punkto. 
M. PUIDOKAS (MSNG). Taip pat siūlome 12 punktą išbraukti: „Kuriam leidimo nešiotis ginklus, leidimo laikyti ginklus galiojimas buvo panaikintas ar nepratęstas šio straipsnio 2 dalyje, išskyrus šios dalies 8 punktą, ar kitų įstatymų nustatytais pagrindais, taip pat už kitus ginklų, ginklų priedėlių, šaudmenų, jų dalių apyvartos pažeidimus ir nuo to laiko nėra praėję treji metai.“
PIRMININKAS. Kolegos, ar yra 29 Seimo nariai palaikantys? 1, 2. Nėra. 18 straipsniui galime pritarti, kolegos? Galime. 19 straipsnis. Pastabų, pasiūlymų negauta. Galime bendru sutarimu? Galime. Ačiū. 20 straipsnis. Pastabų, pasiūlymų negauta. Galime bendru sutarimu? Galime. 21 straipsnis. Pastabų, pasiūlymų negauta. Galime bendru sutarimu? Galime. 22 straipsnis. Pastabų, pasiūlymų negauta. Galime bendru sutarimu? Galime. 23 straipsnis. Pastabų, pasiūlymų negauta. Galime bendru sutarimu? Galime, kolegos. 24 straipsnis. Gauta pastaba ir pasiūlymas A. Anušausko. Komitetas pritarė. Procedūra. Prašau, kolega, pristatykite vis tiek.
A. ANUŠAUSKAS (TS-LKDF). Kadangi pritarta, kad dėl individualių įgūdžių tobulinimo galėtų įsigyti profesinės karo tarnybos kariai, kariai savanoriai, aktyviojo rezervo kariai, tai čia, šitame straipsnyje, kalbant apie ginklų pardavimą, kokioms kategorijoms galima parduoti, kokioms negalima, įrašomi ir šios kategorijos kariai, tai yra šios kategorijos asmenys, papildant, patikslinant jau anksčiau pritartus sprendimus, tiesiog papildomas straipsnis. Aš pritariu komiteto nuomonei pritarti.
PIRMININKAS. Komiteto nuomonė. Prašau, kolega.
J. OLEKAS (LSDPF). Komitetas pritarė.
PIRMININKAS. Galime pritarti komiteto pozicijai? Galime, ačiū. Kolegos, bendru sutarimu 24 straipsniui galime pritarti? Galime. Kolegos, 25 straipsnis. Pastabų, pasiūlymų negauta. Galime bendru sutarimu? Galime. 26 straipsnis. Pastabų, pasiūlymų negauta. Galime bendru sutarimu? Galime. 27 straipsnis. Pastabų, pasiūlymų negauta. Galime bendru sutarimu? Galime. 28 straipsnis. Pastabų, pasiūlymų negauta. Galime bendru sutarimu? Galime. Kolegos, 29 straipsnis. Pastabų, pasiūlymų negauta. Galime bendru sutarimu? Galime. 30 straipsnis. Gauta Seimo narių pasiūlymų. Komitetas pritarė. Gerbiamas Artūrai Skardžiau, prašau pristatyti.
A. SKARDŽIUS (LSDDF). Esmė yra ta, kad trumpuosius šaunamuosius ginklus reikia nešiotis taip, kad kiti asmenys jų nematytų. Mes pateikėme papildymą, kad šie apribojimai netaikomi medžioklėje, tiruose, šaudyklose, kitose vietose, susijusiose su tiesioginiu ginklų naudojimu, apžiūra ar eksponavimu. Komitetas pritarė nuomonei.
PIRMININKAS. Pritariame bendru sutarimu, kad svarstome. Kolega, komiteto pozicija. Prašau.
J. OLEKAS (LSDPF). Komitetas pritarė šitiems pasiūlymams.
PIRMININKAS. Galime, kolegos, pritarti komiteto išvadai? Galime, kolegos? Galime pritarti. Dabar yra gautas kitas Seimo narių pasiūlymas 2 dalies 6 punkto. Yra vėlgi kolegos Seimo nario A. Skardžiaus pasiūlymas. Prašau, kolega.
A. SKARDŽIUS (LSDDF). Ginklą duoti asmeniui, neturinčiam teisės laikyti ir nešiotis tos kategorijos ir paskirties ginklus, išskyrus šio įstatymo 16 straipsnio 4 dalyje, mes siūlome – ir 5 dalyje, numatytus atvejus. 
PIRMININKAS. Kadangi, kolega, nebuvo pritarta prieš tai… Bet ar yra 29 palaikantys? Nėra, kolegos. 30 straipsniui galime bendru sutarimu pritarti su pasiūlymais, kuriems komitetas pritarė? Galime. 31 straipsnis. Pastabų, pasiūlymų negauta. Galime bendru sutarimu? Galime. 32 straipsnis. Pastabų, pasiūlymų negauta. Galime bendru sutarimu? Galime. 33 straipsnis. Pastabų, pasiūlymų negauta. Galime bendru sutarimu? Galime. 34 straipsnis. Gautas Seimo narių A. Skardžiaus, M. Puidoko pasiūlymas. Prašau, kolega, pristatyti.
A. SKARDŽIUS (LSDDF). Mes siūlome, kad ir turto apsaugai galima būtų. 
PIRMININKAS. Kolegos!
A. SKARDŽIUS (LSDDF). Ne tik gyvybei ir sveikatai, bet ir turtui, kadangi esame civilizuota valstybė ir turtas taip pat yra ginamas. 
PIRMININKAS. Ar yra 29 kolegos palaikantys? 1, 2. Nėra. 34 straipsniui galime bendru sutarimu pritarti? Galime, kolegos. 35 straipsnis. Pastabų, pasiūlymų negauta. Galime bendru sutarimu pritarti? Galime. 36 straipsnis. Pastabų, pasiūlymų negauta. Galime bendru sutarimu pritarti? Galime. 37 straipsnis. Pastabų, pasiūlymų negauta. Galime bendru sutarimu? Galime. 38 straipsnis. Pastabų, pasiūlymų negauta. Galime bendru sutarimu? Galime. 39 straipsnis. Pastabų, pasiūlymų negauta. Galime bendru sutarimu? Galime. 40 straipsnis. Gautas Seimo narių pasiūlymas. Prašau, gerbiamas kolega Artūrai Skardžiau, dėl 1 dalies 12 punkto.
A. SKARDŽIUS (LSDDF). Kelinto straipsnio, pirmininke?
PIRMININKAS. Kaip sakote? 
A. SKARDŽIUS (LSDDF). 40 straipsnio?
PIRMININKAS. Taip, 40 straipsnio 1 dalies 12 punktas. 
Iki šio įstatymo įsigaliojimo…
A. SKARDŽIUS (LSDDF). „Jeigu nustatoma, kad asmuo neteisėtai įgyja, laiko ir nešioja didelės talpos (daugiau kaip 20 šovinių, jeigu dėtuvė skirta trumpajam šaunamajam ginklui, arba daugiau kaip 10 šovinių, jeigu dėtuvė skirta ilgajam šaunamajam ginklui) dėtuvę. Šis reikalavimas netaikomas asmenims, įgijusiems tokias dėtuves iki šio įstatymo įsigaliojimo dienos.“ Apyvartoje mes turime dešimtis tūkstančių ginklų, laikomų pas medžiotojus, ir savigynai naudojamų ginklų. Po šio įstatymo įsigaliojimo mes turėsime… tie žmonės turės problemų, kurie būtent turi…
PIRMININKAS. Ar yra 29 Seimo nariai, kurie palaiko? Du, trys, kolegos, nėra. 
Kitas A. Anušausko pasiūlymas. Komitetas pritarė. Labai trumpai, gerbiamas kolega, pristatykite. 
A. ANUŠAUSKAS (TS-LKDF). Čia dėl panaikinimo…
PIRMININKAS. Dėl aktyviojo rezervo karių leidimo panaikinimo. 
A. ANUŠAUSKAS (TS-LKDF). Taip, kadangi yra numatyta teisė suteikti jiems įsigyti ginklą įgūdžiams tobulinti, tai jeigu jie netektų galimybės tęsti tarnybos, tai yra būtų atleisti iš tarnybos, kaip ir šauliai prieš tai galiojančioje redakcijoje, jiems tas leidimas būtų panaikintas. Aš irgi pritariu komiteto nuomonei.
PIRMININKAS. Komitetas pritaria?
J. OLEKAS (LSDPF). Komitetas pritarė pasiūlymui.
PIRMININKAS. Kolegos, galime pritarti komiteto nuomonei? Galime. Kolegos, 9 dalis, gautas Seimo nario A. Skardžiaus pasiūlymas. Prašau, kolega.
A. SKARDŽIUS (LSDDF). Fizinis asmuo, turintis ginklą šaulio tarnybai leidimą… Atsiprašau. Dėl 10 punkto?
PIRMININKAS. Taip, dėl 10 punkto.
A. SKARDŽIUS (LSDDF). Taip, „sprendimas panaikinti leidimo nešiotis vardinius ginklus ar leidimo juos laikyti galiojimą ir (arba) sprendimas paimti vardinį ginklą priimamas laikantis valstybės apdovanojimams taikomos nustatytos tvarkos ir pagrindų.“ Mes bandome atskirti vardinį ginklą nuo paprasto ginklo. Vis dėlto tai yra apdovanojimas. Dabar bendra tvarka ir tas vardinis ginklas tampa nieko vertas, sakykime, atsidūręs tarp daugybės kitų ginklų ir galioja tos pačios tvarkos. Nežinau, kodėl komitetas nemato skirtumo tarp vardinio ginklo ir paprasto ginklo?
PIRMININKAS. Kolegos, ar palaiko 29? Vienas, du. Ne. Galime pritarti 40 straipsniui su pasiūlymu? Galime. Kolegos, dėl 41 straipsnio yra gautas Seimo narių A. Skardžiaus ir M. Puidoko pasiūlymas. Komitetas pritarė, bet vis tiek trumpai prašau, kolegos.
A. SKARDŽIUS (LSDDF). Mes bandome apibrėžti tai, „kai asmuo įtariamas ar kaltinamas padaręs nusikalstamą veiką, nurodytą šio įstatymo 18 straipsnio 2 dalies 1, 2, 3, 4 punktuose, ar jam paskirta kardomoji priemonė – suėmimas.“ Mes braukiame tą nuomonę „ar jam paskirta kardomoji priemonė – suėmimas“. Komitetas pritarė. 
PIRMININKAS. Kolegos, 29, ko gero, yra. Komitetas, prašau.
J. OLEKAS (LSDPF). Taip, komitetas pritarė šiam pasiūlymui.
PIRMININKAS. Kolegos, galime pritarti bendru sutarimu kolegų pasiūlymui? Galime. Kolegos, pritarta. Vėl yra Seimo narių pasiūlymas. Prašau pristatyti. Dėl 9 punkto.
A. SKARDŽIUS (LSDDF). Nepaprastosios ir karo padėties atvejais, išskyrus šaulio tarnybai, mes įrašome, kad medžioklei, sportui, savigynai bei turto, nuosavybės apsaugai, vardiniams apdovanojimams, taip pat profesinei veiklai vykdyti lojalių piliečių turimus ginklus, ginklų priedėlius, šaudmenis ir jų dalis. Komitetas pateikė alternatyvų siūlymą. 
PIRMININKAS. Taip. Jums tinka, kad komitetas iš dalies pritarė jūsų nuomonei?
A. SKARDŽIUS (LSDDF). Taip. 
PIRMININKAS. Kolegos, galime pritarti komiteto alternatyviam pasiūlymui pritarti iš dalies? Galime, kolegos. Ačiū. 
J. OLEKAS (LSDPF). Ačiū.
PIRMININKAS. 41 straipsniui galime pritarti bendru sutarimu? 
J. OLEKAS (LSDPF). Galime.
PIRMININKAS. Galime. 42 straipsnis. Analogija. Gerbiamasis kolega Artūrai Skardžiau, prašau. 
A. SKARDŽIUS (LSDDF). Mes braukiame iš šio straipsnio „3 straipsnio 6–10 punktuose nurodyti ginklai“, paliekame „B ir C kategorijų ginklai, jų šaudmenys gali būti dovanojami asmenims, kurie turi teisę įsigyti ir turėti atitinkamos rūšies ginklą.“ 
PIRMININKAS. Kadangi mes nepritarėme pirminei… Ar palaiko 29? Nėra. Kolegos, kitas M. Puidoko pasiūlymas dėl 7 punkto. Prašau, kolega.
M. PUIDOKAS (MSNG). Kitas siūlymas taip pat susijęs su redakcijos patikslinimu, tai yra patikslinti 42 straipsnio 7 dalies redakciją, normos pabaigoje įrašant papildomą sakinį, o būtent „Respublikos Prezidentas, Seimo Pirmininkas, Ministras Pirmininkas, krašto apsaugos ministras, Lietuvos kariuomenės vadas ir vidaus reikalų ministras turi teisę apdovanoti asmenis B, C kategorijų trumpaisiais šaunamaisiais ginklais (pistoletais, revolveriais) bei kardais, durklais, kalavijais ir kitais šaltaisiais ginklais už pasižymėjimą kovos aplinkybėmis, už nuopelnus ar pasiaukojimą ir narsą užtikrinant asmens, visuomenės ir valstybės saugumą kovojant su nusikalstamumu, už asmeninę drąsą atliekant tarnybines užduotis. Aukščiau nurodyti ginklai turi būti pažymimi nurodant apdovanotojo asmens vardą, pavardę, nuopelnus, apdovanojusio asmens pareigas ir apdovanojimo datą.“ Ir pildome tuo sakiniu, kad „vardinis ginklas yra valstybės apdovanojimas, tampantis apdovanotojo asmens nuosavybe“. Manome, kad tai yra labai logiška ir svarbi pataisa. 
PIRMININKAS. Kolegos, ar yra 29 palaikantys Seimo nariai? Nematau. Kolegos, galime pritarti 42 straipsniui? Galime. 
Dėl 43 straipsnio pastabų ir pasiūlymų negauta. Galime? Galime. Dėl 44 straipsnio pastabų ir pasiūlymų negauta. Galime bendru sutarimu? Galime. Dėl 45 straipsnio pastabų ir pasiūlymų negauta. Galime bendru sutarimu? Galime. Dėl 46 straipsnio pastabų ir pasiūlymų negauta. Galime pritarti bendru sutarimu? Galime. Dėl 47 straipsnio pastabų ir pasiūlymų negauta. Galime pritarti. 
2 straipsnis dėl įgyvendinimo, yra gautas V. Bako pasiūlymas. Komitetas pritarė. Kolegos V. Bako nematau. Čia įsigaliojimo data būtų 2019 m. rugsėjo 1 d. 
J. OLEKAS (LSDPF). Komitetas tam pritarė. 
PIRMININKAS. Pritarė. Čia yra Teisės departamento, jūs pritarėte. 
J. OLEKAS (LSDPF). Ačiū visiems. 
PIRMININKAS. Kolegos, ar pritariame visos naujos redakcijos įstatymo 1 straipsniui bendru sutarimu? Ir kartu dėl 2 straipsnio, irgi dėl viso bendru sutarimu? Ačiū, kolegos. 
Motyvai už ir prieš. Prieš – A. Anušauskas. 
A. ANUŠAUSKAS (TS-LKDF). Už. 
PIRMININKAS. Atsiprašau, už – A. Anušauskas. Labai atsiprašau, kolega. 
A. ANUŠAUSKAS (TS-LKDF). Pasisakau už šio įstatymo dabartinę redakciją, bet vėlgi priminsiu, kai vyko diskusijos apie būsimą europinę direktyvą, Nacionalinio saugumo ir gynybos komitete buvo išsakyta aiški pozicija, kad Lietuva turi jungtis, kalbant apie direktyvos nuostatas, prie šalių, kurios pasisako prieš kai kuriuos įvedamus ribojimus, pavyzdžiui, dėl dėtuvės dydžio ir panašiai. Mes esame paribio šalis, mūsų kitos sąlygos. Tiesą sakant, ir terorizmo grėsmės pas mus tokios nėra kaip Prancūzijoje arba kuriose nors kitose šalyse. Bet, deja, europinė direktyva buvo priimta kiek kitokia. Tačiau šiame įstatyme yra įvesta papildoma nuostata, tai yra žingsnis į priekį, kad individualiems įgūdžiams tobulinti kariai savanoriai, kariai profesionalai, aktyviojo rezervo kariai gauna teisę įsigyti nustatytų kategorijų ginklus lygiai taip pat kaip šauliai. Juos naudoti tobulinant savo šaudymo įgūdžius. Aš manau, kad tai yra labai reikalinga nuostata. Iki jos mes ėjome kelerius metus, kol galiausiai vis dėlto ir su krašto apsauga, ir su kariuomene suradome bendrą sutarimą. Taigi aš kviečiu balsuoti už šio įstatymo priėmimą. 
PIRMININKAS. Prieš – J. Imbrasas. 
J. IMBRASAS (TTF). Dėkui, gerbiamas pirmininke. Apsvarstėme keliasdešimt šio įstatymo dalykų, gal reikalingų, gal ir svarbių, bet dėl vieno labai svarbaus dalyko negirdėjau nė vieno žodžio apie tai, kad kas būtų užsiminęs ir būtų buvusi kažkokia diskusija. 
Aš turiu omeny 49 straipsnio 9 dalį, kuri senoje galiojančio įstatymo redakcijoje skambėjo taip, kad karo ir ypatingos nepaprastosios padėties atveju ginklai iš piliečių gali būti paimami. Gali. Šiandien ginklų turi mūsų piliečiai, kurie patikrinti, patikrinti šeimos nariai, per 200 tūkst. ginklų, 100 tūkst. piliečių. Naujoje redakcijoje šiandien turime dar pataisymą, buvo parašyta, imperatyviai paimami iš piliečių ginklai karo ir nepaprastosios padėties atveju, tai yra nuginkluojame savo piliečius. Daryčiau prielaidą, kad gal mes nepasitikime savais žmonėmis? Bet nenorėčiau tuo tikėti, kad mes galėtume taip galvoti. 
Šiame parlamente yra priimtas labai svarbus dokumentas – karo doktrina. Ką ji kalba apie šituos dalykus? Jeigu ypatingosios padėties atveju valstybės vadovybė ar karo vadovybė kažkaip sudreifuoja, turiu omenyje 1940 metų precedentą, doktrinoje labai aiškiai parašyta: piliečiai, eiliniai kariai stoja ginti, nežiūrėdami situacijos, stoja ginti savo valstybės. Atėmus 200 tūkst. ginklų iš piliečių, su kuo jie eis ginti savo tėvynės? Su šakėmis? Neapgins. Ne paslaptis, yra informacija, kad domėjosi iš šono ar didelio, ar mažo kaimyno atstovai, kiek Lietuvoje yra medžiotojų, kiek jie turi ginklų. Kodėl jie domėjosi? Vėlgi klausimas. 
Direktyvoje apie ginklų paėmimą iš piliečių nėra nė vieno žodžio. Lenkai, čekai, kurių geopolitinė padėtis visiškai kita, neskuba. 
PIRMININKAS. Laikas! 
J. IMBRASAS (TTF). Nesiverčia per galvą šitos direktyvos priimti ir nekalba apie jokį savo piliečių nuginklavimą. 
PIRMININKAS. Laikas, kolega! 
J. IMBRASAS (TTF). Todėl siūlau ir kviečiu, kol nebus atsakyta į visus klausimus, dar pacituosiu pataisą, kurią siūloma pakeisti…
PIRMININKAS. Kolega, laikas!
J. IMBRASAS (TTF). Laikinai paima… (Balsai salėje) Minutę! Prašau nepritarti, kol nebus atsakyta į visus šituos klausimus, apie kuriuos apskritai nebuvo kalbėta, šiandien to įstatymo nepriimti. Gaukime atsakymus į visus klausimus, tada galėsime svarstyti apie jo priėmimą. Dėkui. 
PIRMININKAS. Kolega P. Saudargas – už.
P. SAUDARGAS (TS-LKDF). Labai ačiū, gerbiamas pirmininke. Yra toks priežodis – neišpilti su vandeniu kūdikio, bet, man atrodo, šiandien mes bandėme atvirkštinį variantą – į kūdikį pripilti labai daug kažkokio vandenėlio. Džiaugiuosi, kad nepavyko visas tas dalykas. 
Įstatymo esmė buvo įgyvendinti Europos Sąjungos direktyvą. Lietuva galbūt ir tarptautinėje arenoje neapgynė savo pozicijos, kad mums reikalingos išimtys. Terorizmo grėsmė Lietuvoje daug mažesnė negu realaus konvencinio karo grėsmė iš kai kurių kaimynų, todėl mums turi būti išimčių. Vėlgi nesu šalininkas ginklų ribojimo Lietuvoje, aš esu už kuo didesnį visuomenės apginklavimą, nes tai dienai X atėjus mums tikrai bus reikalingas kiekvienas karys, stovintis mūsų pusėje. 
Čia aš atkreipčiau dėmesį į kitą dimensiją, apie kurią kolegos nelabai ir kalba. Mes manome, kad ginklai reikalingi tik tam atvejui, jeigu kas nors atsitiktų, arba sportui, arba medžioklei. Bet ginklai visų pirma yra reikalingi įgūdžiams tobulinti, tiek savigynai, tiek medžioklei. Kariai savanoriai ir kariai šauliai, ir tikri kariai daug daugiau praleidžia laiko ir tie ginklai daug daugiau šūvių iššauna treniruojantis. Ir tik pasirengęs karys, dienai X atėjus, gali susiremti efektyviai su agresoriumi. 
Aš džiaugiuosi, kad šiame įstatyme yra kai kurios pataisos, kurios įkvepia mane balsuoti už, nors šiaip įstatymas yra toks nuginklavimo daugiau, atliepiantis Europos Sąjungos direktyvą. Tačiau šauliams yra padarytos išimtys dėl priedėlių, dėl naktinių taikiklių, dėl duslintuvų, nes tu turi treniruotis su tuo ginklu, kuriuo tu paskui ginsi tėvynę. Jeigu tu su juo nesitreniruosi, nieko iš tavęs nebus ir fronte. Lygiai taip pat aš džiaugiuosi ir A. Anušausko pasiūlyta pataisa, kad įgūdžiams tobulinti taip pat mes leidžiame įsigyti ginklą. Nebereikės jau tiek savanoriams, tiek kariamas, išėjusiems į rezervą, apsimetinėti, kad jie yra ar medžiotojai, ar sportininkai, jeigu jie nori turėti ginklą, kuriuo jie gins tėvynę.
PIRMININKAS. Laikas. 
P. SAUDARGAS (TS-LKDF). Siūlau balsuoti už.
PIRMININKAS. Ačiū, kolega. M. Puidokas – prieš. 
M. PUIDOKAS (MSNG). Gerbiami kolegos, saugumo politikos ekspertai vieningai pripažįsta, kad valstybės saugumo bazės esmė yra jos žmonės, ir dėl to šios įstatymo pataisos yra ypatingai svarbios. O Lietuva dažnai pasižymi tuo, kad pirmoji puola įgyvendinti, įgyvendinti kartais šabloniškai ir pažodžiui kai kurias europines iniciatyvas. 
Šiuo atveju tikrai vertėtų imti pavyzdį iš Lenkijos, Čekijos, kurios supranta geopolitinę situaciją ir tos geopolitinės situacijos rimtumą. Jeigu atkreipėte dėmesį į tai, ką siūlo mūsų partneriai Jungtinėse Amerikos Valstijose apie mažus būrius, apie mažas neformalių pajėgų grupeles, vėlgi tas nuginklavimo siekis automatiškai atima mums galimybę savo gynyboje taikyti tokią strategiją, kuri būtų mūsų pagrindinė stiprybė ir pagrindinis atgrasymo momentas priešininkams, ketinantiems pulti mūsų valstybę. 
Galiausiai primenu, kad mūsų konstitucinė pareiga, kolegos, konstitucinė pareiga, ne tik konstitucinė teisė, yra ginti mūsų tėvynę, ginti savo šeimą. Ir tuo atveju, karo padėties atveju, yra ne galimybė nuginkluoti, bet privaloma tampa nuginkluoti, tad akivaizdu, kad tokio pobūdžio įstatyminės nuostatos yra neparengtos, neapgalvotos ir ta dalis nuostatų, kurios yra teisingos ir geros, nekompensuoja to, kokia žala yra padaroma šiuo atveju. Taip pat nekompensuoja tos žalos, kuri yra padaroma tam tikra prasme padarant nepatikimus tuos piliečius, kurie gina šią valstybę, kurie yra patikrinti ir turi vardinius ginklus. Tų žmonių, kurie yra apdovanoti už ypatingus nuopelnus šaliai, priskyrimas į vienodą kategoriją sudaro prielaidas, kad tie žmonės, kuriuos turėtume gerbti, yra priskiriami kažkokių neaiškių, nepatikimų žmonių kategorijai. 
Ar tikrai mes to norime? Aš manau, mes norime, kad mes gintume tėvynę, kad mes didžiuotumės tuo, kad tie žmonės, kurie tą atliko, yra gerbiami mūsų valstybėje. Tai yra visų mūsų pareiga ir todėl raginčiau nepritarti tol, kol įstatymas nebus pakoreguotas taip, kaip turi būti pakoreguotas.
PIRMININKAS. Kolegos, aš suprantu, porą valandų mažai kalbėjome, norime pakalbėti. Kolega A. Ažubalis – už.
A. AŽUBALIS (TS-LKDF). Ačiū. Pirmiausia reikia pasakyti, kolegos, kad iš tikrųjų šis įstatymas didina Lietuvos šaulių sąjungos kovinę galią, taikliųjų šaulių galią, kovinių šaulių galią, ir tai yra labai svarbu. Tai yra maždaug pusė tūkstančio suaugusių žmonių, vyrų, tai yra daug. (Balsai salėje) Ir moterų, taip. Dabar kalbant apie kai kurias abejones ir ką išsakė kolega, kad neva karo ir nepaprastosios padėties atveju bus konfiskuojami ginklai. Čia jau yra kitas uždavinys, kurį, aš tikiuosi, Seimas spręs. Nes ką daryti su civiliais asmenimis, turinčiais ginklus, karo atveju? Karo praktika yra negailestinga. Neatpažintas žmogus, civilis, ginkluotas, pirmiausia taps taikiniu mūsų pačių kariškiams ir tiems patiems šauliams, nes niekas nežinos, kokiu tikslu tas žmogus eina su savo šautuvu ar pusautomačiu ginklu. Štai čia jau yra uždavinys toliau spręsti, čia jau yra kitas dalykas, nes reikia paskaityti, kas labai aiškiai parašyta įstatyme: kad nepaprastosios ar karo padėties metu ginklus, ginklų priedėlius, šaudmenis, jų dalis policijos įstaigos ir kitos įstatymu įgaliotosios valstybinės institucijos laikinai paima ar rekvizuoja nepaprastąją ar karo padėti reglamentuojančių įstatymų nustatyta tvarka ir sąlygomis. 
Štai čia šituos du įstatymus ir galima taip sutvarkyti, kad neliktų jokios priešpriešos ir nebūtų spekuliuojama sąvokomis, kad kažkas kažką nori nuginkluoti. Tiesiog reikia toliau tęsti įstatymų leidybos darbą. Todėl aš pasisakau už. Ačiū.
PIRMININKAS. Prieš – kolega A. Skardžius.
A. SKARDŽIUS (LSDDF). Ačiū, pirmininke. Išties nekyla ranka balsuoti už tokį įstatymą, kur prisidengiant antiteroristine direktyva bandoma nuginkluoti Lietuvos žmones, kad jie negintų valstybės, kad jie prarastų ginklus dėl visai nesusijusių, tarkime, Medžioklės taisyklių pažeidimo, nesusijusio su ginklo panaudojimu medžioklėje, kaip minėjau, dėl pašarų išpylimo ne vietoje prarastų ginklus. Tai yra nuginklavimo įstatymas, direktyvos tikslai buvo visai kiti, terorizmo aktuose buvo naudojami nelegalūs ginklai. Mes šiuo įstatymu atimame teisę žmonėms disponuoti ginklus ginant savo asmenį, savo gyvybę, šeimą, turtą, kas yra šventa, įtvirtinta Konstitucijoje, mes tą galimybę apribojame. Kai reikia, žiūrime į Jungtines Amerikos Valstijas, bet kartu nematome, kad tikroji demokratija būtent ten ir yra, kai žmogui suteikiama teisė ginti asmenį, šeimą ir savo turtą ginklu. Ir savo tėvynę plačiąja prasme. Šiuo atveju tai yra netinkamas direktyvos perkėlimas asmenų, kurie nesuvokia, kurie derėjosi dėl direktyvos perkėlimo, tai yra pradinėje stadijoje buvo pridaryta daugybė klaidų pačiame Briuselyje. Toliau nekreipiama… į mūsų kaimynių, tokių kaip Čekija, Lenkija, kurios turi šiokį tokį supratimą apie ginklų gamybą ir apie disponavimą. Mes tiesiog nuginkluojame savo tautą. Tai yra nuginklavimo įstatymas ir tas kūdikis išpilamas su vonelės turiniu. 
PIRMININKAS. Kolegos, už – K. Starkevičius. Prašau.
K. STARKEVIČIUS (TS-LKDF). Aš neįžiūrėčiau, kad žmonės nuginkluojami, patriotai nuginkluojami, nes kaip tik suteikiama teisė tūkstančiams žmonių turėti ginklą, aišku, jeigu jie pereis nustatytas procedūras. Tai yra tikrai žingsnis į priekį, ypač gerai dėl šaulių, nes būdavo daug diskusijų ir jie būdavo priversti stoti į medžiotojus, norėdami tobulinti savo įgūdžius. Tai dabar yra žingsnis į priekį.
Dar aš prisiminsiu 1990 metus, kai taip pat buvo norima surinkti ginklus, būtent medžioklinius šautuvus, bet tada buvo rastas protingas sprendimas ir buvo nesurinkti tie ginklai. Kaip matome, jokių teroristinių aktų neįvyko, ribų peržengimo neįvyko. Aš galvoju, lietuviai nuo pat pokario moka saugoti ginklą, gerbti jį ir naudoti tada, kai jo ypač prireikia. Taigi, jeigu reikės dar tobulinti, mes tobulinsime, bet, galvoju, yra žingsnis į priekį ir nestabdykime šio proceso. Ačiū.
PIRMININKAS. Kolegos, balsuojame. Nuomonės už, prieš visos išsakytos. Balsuojame. Kas už tai, kad būtų priimtas Ginklų ir šaudmenų kontrolės įstatymo projektas Nr. XIIIP-2002, balsuojate už, kas manote kitaip, – prieš arba susilaikote.

Šio įstatymo priėmimas

Balsavo už 66, prieš – 5, susilaikė 18. Įstatymas (projektas Nr. XIIIP-2002) priimtas. (Gongas) 
Labai ačiū už kantrybę, kolegos. Ilgokai prie įstatymo padirbėjome. 

12.13 val.
Smulkiojo ir vidutinio verslo plėtros įstatymo Nr. VIII-935 2, 8 ir 9 straipsnių pakeitimo įstatymo projektas Nr. XIIIP-3383(2) (svarstymas)

Kitas darbotvarkės klausimas – Smulkiojo ir vidutinio verslo plėtros įstatymo 2, 8 ir 9 straipsnių pakeitimo ir papildymo projektas Nr. XIIIP-3383. Prašau. Kviečiu į tribūną R. Miliūtę. Prašau, kolege. Kolegos! Tuojau, sekundėlę.
R. MILIŪTĖ (LVŽSF). Pagrindinis komitetas svarstė minėtą įstatymo pakeitimą. Buvo gauti tik Seimo kanceliarijos Teisės departamento redakcinio pobūdžio pasiūlymai, kuriems komitetas pritarė. Bendru sutarimu pritarta komiteto patobulintam įstatymo projektui ir komiteto išvadoms. Ačiū.
PIRMININKAS. Kolegos, pastabų, pasiūlymų negauta. Gal galime bendru sutarimu pritarti? (Balsai salėje) Norite balsuoti. Gerai, kolegos, balsuojame. Kas už tai, kad po svarstymo būtų pritarta Smulkiojo ir vidutinio verslo plėtros įstatymo projektui, nes diskutuoti nebuvo užsirašiusių, dėl motyvų už, prieš taip pat nebuvo. 
Kolegos, balsavo už 81. Pritarta.

12.14 val.
Pašto įstatymo Nr. VIII-1141 1, 19, 20, 23, 26, 27 straipsnių ir priedo pakeitimo įstatymo projektas Nr. XIIIP-3400(2) (svarstymas)

Kitas mūsų darbotvarkės klausimas – Pašto įstatymo projektas Nr. XIIIP-3400. Prašau, kolega Zbignevai Jedinski. Gerbiamas kolega, Ekonomikos komiteto pozicija. Prašau, prašau, kolega. 
Z. JEDINSKIJ (LLRA-KŠSF). Ekonomikos komitetas svarstė ir pritarė bendru sutarimu.
PIRMININKAS. Taip, taip pat pastabų, pasiūlymų negauta. Ačiū, gerbiamas kolega. Diskutuoti užsirašiusių nematau, nėra. Už, prieš nėra. Galime bendru sutarimu, kolegos? Galime, kolegos. 

12.15 val.
Viešųjų pirkimų įstatymo Nr. I-1491 88 straipsnio pakeitimo įstatymo projektas Nr. XIIIP-3384 (svarstymas)

Kitas mūsų darbotvarkės klausimas Nr. XIIIP-3384 – Viešųjų pirkimų įstatymas. D. Kreivys. Ekonomikos komiteto pozicija. Nematau. Duokite, tada aš perskaitysiu. J. Razma. Kolega Jurgi Razma, galite perskaityti Ekonomikos komiteto išvadą, nes siūlote atmesti projektą?
J. RAZMA (TS-LKDF). Komitetas apsvarstė šią iniciatyvą, kurios prasmingumą supranta, tačiau įvertinęs Teisės departamento pastabas ir santykį su direktyva komitetas tiesiog neturėjo kitos išeities, kaip priimti sprendimą įstatymo projektą atmesti. Ir tai yra priimta bendru sutarimu. 
PIRMININKAS. Ačiū, kolega. J. Varkalys užsirašė prieš. Prašau, kolega.
J. VARKALYS (LSF). Dėkoju, gerbiamas posėdžio pirmininke. Gerbiami kolegos, norėčiau atkreipti dėmesį, kad tiesioginis atsiskaitymas su subrangovais pagal 2017 metais priimtą Viešojo pirkimo įstatymo pataisą yra įmanomas, tačiau iki tol padarytiems sandėriams, kurie truks dažniausiai apie 3–4 metus, kol įvykdomas objektas, tokių dalykų daryti yra neįmanoma. Čia ir yra visa įstatymo pateikimo esmė, tai yra leisti net ir tada, kai viešojo pirkimo dokumentuose nenumatytas tiesioginis genrangovų atsiskaitymas su subrangovais, leisti jiems tai daryti. Žinoma, visa tai daryti geranorišku trišaliu susitarimu: užsakovas, genrangovas ir subrangovas. Tie dalykai yra reikalingi dėl to, kad kartais būna, kad generalinis rangovas… arba yra sustabdomas veiklos atestatas, arba vyksta kokie nors teisiniai tyrinėjimai, ginčai, dėl ko sustabdoma generalinio rangovo veikla ir tada sutartis gali būti neįvykdyta, nes gali būti uždarytos generalinio rangovo sąskaitos ir kada nebūna atsiskaitymo galimybės, tiesioginės galimybės su subrangovu, tokie sandėriai gali neįvykti. Visa mano siūlymo pataisos esmė ir buvo tokia – leisti atsiskaityti su subrangovais net tada, kai tai nenumatyta viešojo pirkimo dokumentuose. Dėkoju.
PIRMININKAS. Ačiū, kolega. Tik noriu priminti, kad komitetas siūlo atmesti įstatymo projektą, todėl balsuojame. Kas už tai, kad būtų pritarta komiteto pozicijai? Bendru sutarimu jie siūlė atmesti.
Kolegos, balsavo už – 58, prieš – 5, susilaikė 17. Pritarta. 

12.18 val.
Viešųjų ir privačių interesų derinimo valstybinėje tarnyboje įstatymo Nr. VIII-371 pakeitimo įstatymo projektas Nr. XIIIP-3167(2), Vyriausiosios tarnybinės etikos komisijos įstatymo Nr. X-1666 pakeitimo įstatymo projektas Nr. XIIIP-3168(2), Valstybės politikų elgesio kodekso 10 straipsnio pakeitimo įstatymo projektas Nr. XIIIP-3169(2) (svarstymas)

Darbotvarkės 1-6 klausimas – Viešųjų ir privačių interesų derinimo valstybinėje tarnyboje įstatymo pakeitimo įstatymo projektas Nr. XIIIP-3467. Prašau G. Burokienę. Ir jo lydimieji. Taip, yra trys, yra išvados. 
G. BUROKIENĖ (LVŽSF). Komitetas pritarė patobulintam įstatymo projektui ir komiteto išvadoms bendru sutarimu dėl visų trijų. 
PIRMININKAS. Ačiū jums, kolege. R. Tamašunienė. Gerbiama Rita, kolege! Gerbiama Rita Tamašunienė! Gerbiama Rita! Intensyviai. Dėl Viešųjų ir privačių Etikos ir procedūrų komisijos išvada, kolege, ir jo lydimųjų teisės aktų. 
R. TAMAŠUNIENĖ (LLRA-KŠSF). Laba diena, kolegos, Etikos ir procedūrų komisija, kaip papildoma komisija, pateikė savo išvadą. Siūlėme pagrindiniam komitetui atsižvelgti į Teisės departamento išsakytus nuogąstavimus ir pasiūlymus, taip pat suformulavome dėl šio įstatymo savo pasiūlymus. Komisija bendru sutarimu mūsų teikiamiems pasiūlymams pritarė. 
PIRMININKAS. Ačiū, gerbiamoji kolege. Diskutuoti užsirašė G. Burokienė. Jūs norite? Taip, prašau, prašau. Matau, kad užrašyta. Jūsų teisė, kolege, turite penkias minutes. Prašau.
G. BUROKIENĖ (LVŽSF). Dėkoju, pirmininke. Gerbiami kolegos, aš norėčiau pasakyti, kad šitas įstatymo projektas yra gerokai patobulintas nuo projekto pateikimo ir yra pakeista įstatymo koncepcija. Viešųjų ir privačių interesų sąvokos yra sujungtos. Taigi privatūs interesai dabar yra būtent tie, kurie atsiranda atliekant tarnybines pareigas. Privatus interesas tik tas, kuris susijęs su asmens tarnybine veiklos sritimi. 
Ką gi reikia deklaruoti? Deklaruoti reikės duomenis apie deklaruojančiojo sutuoktinio, sugyventinio, partnerio visas darbovietes ir juridinius asmenis, kuriuos deklaruojantis… jo sutuoktinio, sugyventinio, partnerio turima akcijų ar kitų dalyvių teisių dalis suteikia jam teisę daryti lemiamą įtaką šio juridinio asmens veiklai, tai yra kuris turi kontrolinį paketą. Taip pat privačius interesus, egzistuojančius ar galinčius atsirasti dėl įstatymo numatytų aplinkybių, tai yra deklaruojančiojo ar jo artimų asmenų dalyvavimo juridiniame asmenyje, deklaruojančiojo sutuoktinio, sugyventinio sudaryto sandorio virš 3 tūkst., kai interesų konfliktą galėtų kelti kita sandorio šalis. Taip pat narystės juridiniuose asmenyse ir kitų asmenų, ir aplinkybių, nes įstatyme negalime pateikti baigtinio sąrašo, tai paliekamas išplėstas. 
Kas deklaruoja? Deklaruoja… Papildomai įtraukiame struktūrinių padalinių vadovus valstybės, savivaldybių įmonėse, biudžetinėse ir viešosiose įstaigose, kai vienas iš steigėjų yra valstybė. Įtraukiame pareigą deklaruoti ABʼų, UABʼų, kuriuose valstybė turi pusę balsų, dukterinių ir tokių bendrovių, dukterinių bendrovių vadovus ir jų pavaduotojus į valstybinėje tarnyboje dirbančių asmenų sąrašą. Tokių ABʼų, UABʼų tarybų valdybų nariai ir struktūrinių padalinių vadovai ir jų pavaduotojai privalės tik deklaruoti privačius interesus. Į deklaruojančiųjų sąrašą yra įtraukiamas viešųjų pirkimų iniciatorius, perkančio subjekto darbuotojas, kuris numato poreikį viešojo pirkimo būdu įsigyti reikalingų prekių, paslaugų ar darbų. Deklaruoti turime, pakeista, reikia per 30 kalendorinių dienų. 
Kas yra visiškai nauja? Vyriausioji tarnybinės etikos komisija, gavusi skundą, preliminariai tikrina, ar nėra įtarimo dėl interesų konflikto, ir išsiunčia raginimą per nustatytą terminą deklaruoti konkretų privatų interesą. Tyrimas pradedamas, jeigu yra įtarimas, kad asmuo galėjo supainioti viešuosius ir privačius interesus, tai yra galimas interesų konfliktas, arba jeigu asmuo per Vyriausiosios tarnybinės etikos komisijos raginimu nustatytą terminą nedeklaruoja privačių interesų. Tokiu būdu iš esmės bus eliminuojami tyrimai tik dėl termino praleidimo, nes VTEK tikrins, ar asmens suinteresuotumas yra jo privatus interesas, šio įstatymo prasme gilintis į tarnybines pareigas, į interesus. Siūloma nustatyti, kad Vyriausioji tarnybinės etikos komisija raginimus deklaruoti galėtų siųsti asmenims ir savo iniciatyva atlikdama prevencinius patikrinimus. Taip pat įtvirtinamas mechanizmas, įstaigų vadovams leidžiantis nenusišalinti sprendžiant einamuosius vidaus administravimo klausimus, jeigu yra tokia sutartis su į darbą priimančiu subjektu. 
Taigi siūlau pritarti šiam įstatymo projektui, kadangi jis atveria valstybei daugiau teisių žinoti, o ne kaimynui domėtis. 
PIRMININKAS. M. Majauskas. Prašom, kolega. 
M. MAJAUSKAS (TS-LKDF). Dėkoju, pirmininke. Mieli kolegos, turiu keletą klausimų dėl šio įstatymo projekto. Noriu paklausti, kam iš tiesų į galvą atėjo mintis, kad treji metai viešajame sektoriuje yra svarbesni už penkerius metus darbo privačiame sektoriuje, kaip kad buvo iki šiol? Kas apskritai galėjo sugalvoti, kad ministerijos ar savivaldybės klerkas turi geresnį supratimą apie etiką negu teisininkas, mokslininkas, inžinierius ar pagaliau ūkininkas? Tai dar daugiau. Patirtis privačiame sektoriuje, priėmus šį įstatymą, tampa nulio vertės. Pagal naują redakciją net 20 metų darbo patirties turintis aukščiausios kvalifikacijos teisininkas negalės pretenduoti tapti VTEK nariu. Kodėl, ponia Burokiene? Ar jis neturi supratimo apie etiką? Ar jis neturi supratimo, kaip veikia valstybė? Prašau atsakyti, kodėl tas apribojimas yra? 
PIRMININKAS. Kolega, ne tas įstatymas. 
M. MAJAUSKAS (TS-LKDF). Čia yra visi trys įstatymai. 
PIRMININKAS. Viešųjų…
M. MAJAUSKAS (TS-LKDF). Čia yra visi trys įstatymai ir diskusija yra dėl visų trijų įstatymų projektų. Taigi, ar galite paaiškinti, kodėl mes sugalvojome, kad tik valstybės tarnautojai ar viešojo sektoriaus darbuotojai turi supratimą apie etiką? Mano supratimu, toks ribojimas į VTEK skirti tik viešojo sektoriaus darbuotojus iš viso nėra pagrįstas jokiais objektyviais kriterijais ir tokia diskriminacija yra elementariai pritempta. Aš suprantu, kad priėmus šį įstatymą į VTEKʼą bus galima skirti lengvai kontroliuojamus žmones, tai yra žmones, kurie yra priklausomi nuo politikų, priklausomi nuo partijų, kurių darbo vietos saugumas bus priklausomas nuo politinių interesų ir politinių sprendimų. 
Pagal šį įstatymo projektą… Kaip buvo anksčiau, pretenduoti galėjo tik tie asmenys, kurie turėjo penkerių metų darbo patirties stažą. Pagal naują įstatymo projektą pretenduoti galės tik tie asmenys, kurie turi trejų metų darbo viešajame sektoriuje patirtį. Kodėl yra atsisakoma darbo patirties privačiame sektoriuje? Kodėl yra diskriminuojami teisininkai, inžinieriai, kaip ir minėjau, pagaliau ūkininkai, kurie turi 10 ar 20 metų darbo patirties, kodėl jie, jūsų supratimu, neturi supratimo apie etiką? Kodėl tik valstybės tarnautojas, kodėl klerkas gali turėti supratimą apie etiką, o teisininkas, 20 metų turintis aukščiausią kvalifikaciją, neturi supratimo apie etiką? Mano supratimu, čia yra ydingas įstatymo projektas ir tą nuostatą reikia keisti. Todėl kviečiu nepritarti šiam įstatymo projektui. 
PIRMININKAS. Ačiū. Gerbiami kolegos, vėl kviečiu gerbiamą G. Burokienę į tribūną. Svarstome dabar pataisas. Dėl 7 straipsnio 2 dalies yra Etikos ir procedūrų komisijos. Komitetas pritarė iš dalies. Tuojau paklausime R. Tamašunienę. 
G. BUROKIENĖ (LVŽSF). Čia Etikos ir procedūrų komisija siūlė, mes tiesiog patobulinome jų siūlymą ir pritarėme iš dalies.
PIRMININKAS. Kolege Rita Tamašuniene, prašom. 
R. TAMAŠUNIENĖ (LLRA-KŠSF). Dėl deklaracijos tikslinimo. Etikos ir procedūrų komisija diskutavo, kas yra terminas „nedelsiant“, kaip pradžioje buvo parašyta, ir kiekvienas tą „nedelsiant“ suprantame skirtingai, todėl Etikos ir procedūrų komisija pasiūlė įtvirtinti tą terminą, kuris būtų konkretus ir aiškus visiems, ir nekiltų paskui ginčų.
PIRMININKAS. Pagrindinis komitetas pritarė iš dalies. Sutinkate su pagrindinio komiteto pozicija? 
R. TAMAŠUNIENĖ (LLRA-KŠSF). Jie papildė, dar tokio ažūro pridėjo. Ar reikalingas, ar ne, tai vertinimo dalykas. 
PIRMININKAS. Tai tinka?
R. TAMAŠUNIENĖ (LLRA-KŠSF). Gerai, tegul būna. 
PIRMININKAS. Galime bendru sutarimu pritarti, nes sutarimą radome ir salėje.
Dėl 15 straipsnio taip pat yra Etikos ir procedūrų komisijos pasiūlymas. Pritarta iš dalies. Prašom, Rita Tamašuniene, pristatykite komiteto.
R. TAMAŠUNIENĖ (LLRA-KŠSF). Taip, mes siūlėme patikslinti, kokias pareigas draudžiama užimti, atsižvelgiant į atliekamas funkcijas, į atsakomybės ir priimamų sprendimų lygį. Taip pat siūlėme atsisakyti vertinamojo pobūdžio kategorijų, dėl kurių paskui iškyla daugiausia ginčų, pavyzdžiui, „palankūs sprendimai“. Užuot vartojus vertinamojo aspekto neturinčią sąvoką, palikti „sprendimai“. 
PIRMININKAS. Gerbiama Goda, prašom.
R. TAMAŠUNIENĖ (LLRA-KŠSF). Ir dar ten yra, atsiprašau, noriu pasakyti, palikote gramatinę klaidą. Jūsų pasiūlyme, man atrodo, turi būti daugiskaita – „dėl kurių rengiant ir svarstant“, o ne „dėl kurio“, ten pažiūrėkite atidžiai. Kažkaip man netinka. 
PIRMININKAS. Čia priėmimo stadijoje, ko gero, jei ką. Gerbiama Goda, jūsų Valstybės valdymo ir savivaldybių komiteto…
G. BUROKIENĖ (LVŽSF). Mes iš dalies pritarėme. Tiesiog kaip ir ponia Rita sakė, pagražinome truputėlį, pridėjome daugiau ažūro. Tiesiog paaiškinome, kada nustojęs dirbti valstybinėje tarnyboje vienus metus negali dirbti juridiniame asmenyje, su kuriuo veiklos priežiūra ir kontrole per paskutinius metus buvo tiesiogiai susijusios tarnybinės… O jeigu netiesiogiai… Būtent įrašyta, kad tiesiogiai, o jeigu netiesiogiai, jis gali dirbti. 
PIRMININKAS. Aš klausiu gerbiamos komisijos pirmininkės. Galime pritarti pagrindinio komiteto, taip? 
R. TAMAŠUNIENĖ (LLRA-KŠSF). Taip, galima. Tik sukonkretinti, kad neliktų abejonių, lingvistinio pobūdžio klaidų.
PIRMININKAS. Priėmimo stadijoje, taip. 
Kitas jūsų pasiūlymas dėl 17 straipsnio. Prašom, kolege ir gerbiama Rita. 
R. TAMAŠUNIENĖ (LLRA-KŠSF). Mes siūlome 17 straipsnio 3 dalį išdėstyti ir… buvo „dalykinių santykių“ – tai „tarnybinių santykių“. O komitetas siūlo išplėsti – „su jo tarnybinėmis pareigomis susijusių dalykinių santykių ir nustojusiu dirbti valstybinėje tarnyboje asmeniu“. Tai yra dėl įsidarbinimo po turėtų pareigų. 
PIRMININKAS. Komitetas pritarė iš dalies.
G. BUROKIENĖ (LVŽSF). Taip, mes patiksliname, kad tarnybinėmis pareigomis, susijusiomis su dalykiniais santykiais, nustojus dirbti asmeniui, ir nustatyti apribojimai. Bet taip pat valstybėje dirbantis asmuo apie bandymus užmegzti tokius santykius privalo ne vėliau kaip per septynias kalendorines, būtent įvedame kiek daugiau prevencijos.
PIRMININKAS. Supratau. Galime pritarti kolegei? 
R. TAMAŠUNIENĖ (LLRA-KŠSF). Galime.
PIRMININKAS. Ačiū, pritariame 18 straipsniui. Jūs dėl šio pasiūlymo? Tada prašau. Prieš – P. Urbšys.
P. URBŠYS (MSNG). Prašau Seimo narių atkreipti dėmesį į šitą straipsnį. Aš iš viso prieš pačią nuostatą ir, ko gero, reikės paruošti pataisas. Ankstesnėje 17 straipsnio redakcijoje buvo prievolė asmeniui, dirbančiam valstybinėje tarnyboje, raštu informuoti institucijos vadovą ar jo įgaliotą asmenį apie tai, kad jis priėmė pasiūlymą pereiti į kitą darbą. Dabar praplečiama tuo, kad asmuo, nustojęs dirbti valstybės tarnyboje, vienerius metus negali atstovauti fiziniams ir juridiniams asmenims institucijoje įstaigos klausimais, kurie buvo priskirti jo tarnybinėms pareigoms, negana to, norima įtvirtinti, kad valstybės tarnyboje dirbančiam asmeniui vienerius metus būtų neleidžiama turėti su jo tarnybinėmis pareigomis susijusių dalykinių santykių su nustojusiu dirbti valstybės tarnyboje. Aš nežinau, Šiaurės Korėjoje gal nėra tokių nuostatų. 
PIRMININKAS. Kolega, noriu jūsų paklausti, ar jūs dėl komiteto pritarimo, ar…
P. URBŠYS (MSNG). Aš apskritai sakau, kad šio straipsnio redakcija yra ydinga, ir aš pasisakau prieš. Pirmininke, šiuo atveju aš pasirenku teisę, kaip aš argumentuoju prieš, prašom manęs neredaguoti. Todėl aš ir sakau prieš, ir atkreipiu Seimo narių dėmesį, kad kitą kartą registruosiu pataisas, ir tikiuosi, kad jūs neleisite vis dėlto Lietuvos valstybės tarnautojus paversti kažkokiais įkalintos įstaigos…
PIRMININKAS. Gerbiamas kolega, dėl protokolo reikia ir aš noriu iš jūsų išgirsti prieš ką jūs esate: ar prieš Etikos ir procedūrų komisijos pasiūlymą, ar jūs pasisakote prieš Valstybės valdymo ir savivaldybių komitetą, kuris pritarė iš dalies?
P. URBŠYS (MSNG). Aš apskritai esu prieš redakciją, kuri dabar iš naujo formuojama. 
PIRMININKAS. Kolega, mes svarstome pasiūlymą, dar kartą – 17 straipsnio 3 dalį.
P. URBŠYS (MSNG). Gerbiamasis, šiuo atveju yra tai, kad aš pasinaudoju savo teise pasisakyti prieš.
PIRMININKAS. Už ką?
P. URBŠYS (MSNG). Aš kalbu ir prieš Etikos ir procedūrų komisiją, ir prieš Valstybės valdymo ir savivaldybių komiteto nuomonę.
PIRMININKAS. Prieš viską kalbate?
P. URBŠYS (MSNG). Taip, aš prieš šio straipsnio redakciją, gerbiamasis. (Balsai salėje) 
PIRMININKAS. Ne straipsnį priimame, gerbiamas kolega. Yra Etikos ir procedūrų komisijos pasiūlymas.
P. URBŠYS (MSNG). Aš siūlau negaišinti Seimo ir toliau svarstyti klausimą.
PIRMININKAS. Tai jūs Statutą paskaitykite, kolega, ir tada žinosite procedūras, nes pasisakoma yra prieš konkretų pasiūlymą, yra du pasiūlymai. (Balsai salėje) Yra tam tikros procedūros, gerbiami kolegos. 
Dėl 18 straipsnio yra Etikos ir procedūrų komisijos pasiūlymas, bet jis nėra sukonkretintas, jis neturi būti svarstomas. Kolegos, dar yra Etikos ir procedūrų komisijos. Atsižvelgė.
G. BUROKIENĖ (LVŽSF). Taip, atsižvelgia komitetas.
PIRMININKAS. Dabar motyvai už visą įstatymo projektą. G. Burokienė – už. Prašom. 
G. BUROKIENĖ (LVŽSF). Dėkui, pirmininke. Kadangi yra priimama tikrai gera prevencinė priemonė, kad per 30 dienų bus pateikta pasitaisyti preliminari deklaracija, bus taip pat priminimas, kad reikia tokią deklaraciją pildyti, manau, kad šis naujas darinys bus labai geras palengvinimas, didelis palengvinimas visiems žmonėms, kurie norės deklaruoti ir privalės deklaruoti. 
Taip pat atkreipiu dėmesį, kad suteikiama daugiau lankstumo pačiam žmogui, ką jis turėtų deklaruoti, kad nebūtų deklaruojami, kaip minėjome anksčiau, spintelių ir šaldytuvų sandoriai, o būtent tai, kas susiję su tarnybinėmis pareigomis, ir atskleidžiamas ne tik sutuoktinio, bet platesnis ratas – sugyventinių ir kitų žmonių, kurie galėtų turėti partnerių, kurie galėtų turėti įtakos deklarantui. Taigi siūlau palaikyti ir balsuoti už šio įstatymo projektą.
PIRMININKAS. Ačiū. Prieš – J. Razma. Prašom.
J. RAZMA (TS-LKDF). Iš tikrųjų nemažai formalių dalykų čia komitetas neblogai sutvarkė, yra teigiamų pokyčių, lyginant su galiojančiu įstatymo projektu, bet manau, kad dar ne viskas yra išspręsta. Nors pirmininkė sako, kad čia yra diferencijuotas deklaravimas skirtingų kategorijų deklaruojantiems asmenims, aš to tikrai aiškiai nematau, kad būtų parašyta, ką, pavyzdžiui, deklaruoja gydymo įstaigų vadovas ar žvalgybos pareigūnas, ar politikas, kuriam turbūt reikia viską deklaruoti, nes nežinia, kokius sprendimus čia gali tekti priimti. Manau, kad šitoje dalyje tikrai buvo galima aiškiau surašyti, išskiriant tas kategorijas ir ką jie privalo deklaruoti. 
Toliau, ko aš pasigendu tarp deklaruojamų dalykų? Pavyzdžiui, nėra deklaruojami turimi žemės sklypai. O kiek kartais tenka priimti sprendimų, kur pirmiausia kokį kelią asfaltuoti, kur išpirkti žemę, kur kokius žemės mokesčius taikyti. Bent politikams, manau, tai yra svarbus deklaravimo dalykas. Aš suprantu, kad yra ir šioje kadencijoje vienas politikas, kuriam būtų daug vargo deklaruoti visus tiesiogiai ar netiesiogiai valdomus žemės sklypus, bet gal vien dėl to mes neturėtume atsisakyti to deklaravimo objekto. Manau, kad iki priėmimo dar yra erdvės tą projektą tobulinti. 
PIRMININKAS. Nuomonės išsiskyrė. Kolegos, balsuojame. Kas už tai, kad būtų po svarstymo pritarta Viešųjų ir privačių interesų derinimo valstybės tarnyboje įstatymo projektui Nr. XIIIP-3167, balsuojate už, kas manote kitaip, – prieš arba susilaikote. 
Kolegos, balsavo 78 Seimo nariai: už – 60, prieš nėra, 18 susilaikė. Pritarta po svarstymo.
Kitas lydimasis teisės aktas – Vyriausiosios tarnybinės etikos komisijos įstatymo projektas. Kviečiu G. Burokienę į tribūną, nes yra Etikos ir procedūrų komisijos pasiūlymų. R. Tamašunienę iškart kviečiu pristatyti pirmąjį savo pasiūlymą dėl kišimosi į VTEK’o veiklą. Rita!
R. TAMAŠUNIENĖ (LLRA-KŠSF). Atsiprašau. Etikos ir procedūrų komisija mano, kad sąvoka „daryti įtaką“ yra iš tikrųjų tokia… irgi yra vėlgi vertinimo dalykas, ar atstovaudami VTEK’ui ir pasisakydami tretieji asmenys daro įtaką, ar nedaro įtakos, susiduriame su tokiomis situacijomis. Dėl to mes pasiūlėme konstitucinę sąvoką perkelti į įstatymą ir parašyti aiškiai, kad draudžiama kištis į Vyriausiosios tarnybinės etikos komisijos veiklą. Komitetas siūlo „ar kitaip kištis“. Palikti tą „ir daryti įtaką“ ir „ar kitaip kištis“. Nežinau, sviestas sviestuotas. Man atrodo, mes konkrečiau siūlome.
PIRMININKAS. Komiteto pozicija. Prašau.
G. BUROKIENĖ (LVŽSF). Mes pritarėme iš dalies. Siekiant aiškumo, teisės normos adresatams tikslinga keičiamame įstatyme palikti ir sprendimų turinio, ir procesų aspektus. Tai tiesiog palikome ir taip, ir taip.
PIRMININKAS. Aš tik noriu paklausti gerbiamos kolegės. Jūs prašote balsuoti ar tinka tokia?..
R. TAMAŠUNIENĖ (LLRA-KŠSF). Gal prašome vis dėlto balsuoti dėl mūsų pasiūlymo.
PIRMININKAS. Balsuoti. Kadangi yra toks teisėtas prašymas, gerbiami kolegos, kas už tai, kad būtų pritarta Etikos ir procedūrų komisijos pasiūlymui, balsuojate už, kas manote kitaip, – prieš arba susilaikote. 
Balsavo 43 už, 5 – prieš ir susilaikė 20. Pasiūlymui pritarta. 
Dabar toliau dėl 14 straipsnio, kaip matau, Etikos ir procedūrų komisijos yra irgi pasiūlymas. Pritarta iš dalies. Prašau, gerbiama kolege Rita.
R. TAMAŠUNIENĖ (LLRA-KŠSF). Čia kalbama apie VTEKʼo nario atleidimą iš pareigų. Buvo nuostata, kad motyvuotai siūlyti atleisti VTEKʼo narį iš pareigų turi teisę jo kandidatūrą šio įstatymo nustatyta tvarka Seimui pateikęs subjektas. Mes manome, kad vis dėlto tai turėtų spręsti ne mažiau kaip vienas penktadalis Seimo narių, o ne jį pateikęs subjektas.
Noriu pasakyti, komiteto pirmininke, kad jūs visiškai pritarėte mūsų pasiūlymui, kažkodėl tik parašėte, kad iš dalies.
G. BUROKIENĖ (LVŽSF). Matyt, padaryta klaida redakcinė. Komitetas pritarė pasiūlymui.
PIRMININKAS. Taip, aš matau, tikrai taip yra. Techniškai ne taip parašyta komiteto išvadose. Ko gero, pritariam, taip, kolegos? Taip.
Dabar yra 17 straipsnio 2 punktas. Prašau, gerbiama Rita, pristatyti komiteto poziciją.
R. TAMAŠUNIENĖ (LLRA-KŠSF). Čia galbūt mūsų pasiūlymas ne visai… mūsų pasiūlymas buvo dėl 8 punkto, bet čia pridėtas prie 2, šiek tiek klaidinančiai. Mes kalbame apie 17 straipsnio 1 dalies 8 punktą ir siekiame įtvirtinti kompetencijų paskirstymą, kas tiria Seimo ir Vyriausybės narius, o kas kitus valstybės politikus. „Visuomenės informavimo priemonėse skelbiamą informaciją apie valstybės politikų, išskyrus Seimo ir Vyriausybės narius, galimus Viešųjų ir privačių derinimo įstatymo, Lobistinės veiklos įstatymo, Valstybės politikų elgesio kodekso nuostatų pažeidimus ir, kai yra pagristų duomenų, atlieka tyrimą arba informaciją perduoda ištirti kitiems šiuose įstatymuose numatytiems kontrolės subjektams.“ Mes norime visuose punktuose patvirtinti kompetencijų paskirstymą. 
PIRMININKAS. Supratau, kolege, tiesiog aš noriu informuoti, kad taip, jūsų pasiūlymas buvo dėl 8 punkto, bet komitetas siūlo šitą nuostatą perkelti į 2 punktą. Prašau, komiteto nuomonė.
R. TAMAŠUNIENĖ (LLRA-KŠSF). Ne tas pats ten, šiek tiek primakaluota.
PIRMININKAS. Komiteto atstovė Goda, prašau. Kodėl į 2 punktą jūs siūlote?
R. TAMAŠUNIENĖ (LLRA-KŠSF). Mes norime…
G. BUROKIENĖ (LVŽSF). Atsižvelgę į Teisės departamento…
R. TAMAŠUNIENĖ (LLRA-KŠSF). Aš patikslinsiu. Kaip ir 2 punkte, išskyrus Seimą ir Vyriausybės narius. Jau yra įtvirtinta. Tą patį prie 8 punkto, kad ir stebėseną, ir tyrimus atliktų institucijos pagal savo kompetencijos sritį. 
PIRMININKAS. Goda, prašau.
G. BUROKIENĖ (LVŽSF). Atsižvelgus į Teisės departamento pastabas, straipsnio 1 dalies 8 punkte nebeliko nuorodos į valstybės politikus, todėl manytume, kad Vyriausioji tarnybinės etikos komisija, atlikdama žiniasklaidos stebėjimą, informaciją apie visus straipsnyje nurodytus subjektus, įskaitant Seimo ir Vyriausybės narius, turėtų rinkti, tačiau atsižvelgiant į aukščiau komiteto pateiktą šio straipsnio 1 dalies 2 punkto redakciją, kuria aiškiai apribojama VTEK’o ir Seimo Etikos ir procedūrų komisijos kompetencija, tokia informacija būtų persiunčiama Seimo Etikos ir procedūrų komisijai. Čia taip pat svarbu paminėti, kad VTEK tiria Lobistinės veiklos įstatymo pažeidimus, todėl žiniasklaidos stebėjimui yra būtina ir VTEK’ui tiriant galimai neteisėtos lobistinės veiklos atvejus.
R. TAMAŠUNIENĖ (LLRA-KŠSF). Aš tikiuosi, kad mes sudėliosime gerai, nes kol kas straipsniai neatrodo tvarkingai.
G. BUROKIENĖ (LVŽSF). Sudėliosime.
PIRMININKAS. Gerbiama komisijos pirmininke, ar jūs reikalaujate balsuoti? Aš suprantu, kur jie perkėlė, tiesiog reikės atlikti redakcinio pobūdžio taisymus po svarstymo. 
G. BUROKIENĖ (LVŽSF). Taip.
PIRMININKAS. Ar reikia balsuoti, ar pritariate ir pasitikite…
R. TAMAŠUNIENĖ (LLRA-KŠSF). Pritariame komitetui, pasitikime, kad jie sutvarkys, ir matysime, kai bus pateikimas.
PIRMININKAS. Gerai. Dėl 8 punkto… (Balsai salėje) Ne, Jurgiui Razmai reikia duoti, nes tada reikės pakeitimą daryti. (Balsai salėje) 
J. RAZMA (TS-LKDF). Vis dėlto aš siūlau aiškiai fiksuoti, kad nebūtų pritarta Etikos ir procedūrų komisijos siūlymui keisti 8 punktą, kad 8 punktas lieka be pakeitimų, nes čia, kai komitetas taip draugiškai parašo „iš dalies pritarti“, 8 punkte jūs nepritarėte jokiam keitimui. 
PIRMININKAS. Jie nepritarė, taip. Savivaldybių…
J. RAZMA (TS-LKDF). O ką jie patys paskui pasiūlo dėl kito punkto, čia yra kiti dalykai.
PIRMININKAS. Jie siūlo dėl 2 punkto, aš tiesiog dar kartą… Gal balsuokime, siūlau balsuoti.
J. RAZMA (TS-LKDF). Čia reikia balsuoti, kad nepritariame.
PIRMININKAS. Šiuo atveju turime balsuoti, kad nepritartume pagrindinio komiteto pozicijai, tada liks… (Balsai salėje) 
G. BUROKIENĖ (LVŽSF). Komisijos pasiūlymui.
PIRMININKAS. Taip, ir tada liks jos. Taip, reikia balsuoti dėl R. Tamašunienės pasiūlymo. Taip, dėl Ritos pasiūlymo. (Balsai salėje) Kolegos, balsuojame, kas už tai, kad būtų pritarta Etikos ir procedūrų komisijos pasiūlymui dėl 8 punkto? Balsuojame, kolegos. (Balsai salėje) 
Kolegos, balsavo už – 20, prieš – 20, susilaikė 40. Etikos ir procedūrų komisijos pasiūlymui nepritarta. Dabar yra pritarti pagrindinio komiteto redakcinio pobūdžio, tinka, kolegos? Tinka. Deja, taip yra. Kolegos, aš siūlau priėmimo stadijoje normaliai užsiregistruoti dėl pasiūlymo. 
Dėl 18 straipsnio yra gautas Etikos ir procedūrų komisijos pasiūlymas. 
G. BUROKIENĖ (LVŽSF). Yra pritarta. 
PIRMININKAS. Pritarta iš dalies. 
G. BUROKIENĖ (LVŽSF). Čia realiai pritarta. 
PIRMININKAS. Čia yra klaida, matau, vėl padaryta, nes yra pritarta. Kolegos, prašyčiau Valstybės valdymo ir savivaldybių komiteto. 
G. BUROKIENĖ (LVŽSF). Ačiū, padarysime. 
PIRMININKAS. Viskas gerai, pritarta. Dabar žiūrime kitą. Dėl 24 straipsnio yra Etikos ir procedūrų komisijos pasiūlymas. Prašom, kolege. 
G. BUROKIENĖ (LVŽSF). 22 straipsnis. 
R. TAMAŠUNIENĖ (LLRA-KŠSF). 22 straipsnis. Yra tyrimas dėl senaties termino. 
PIRMININKAS. Taip. 
R. TAMAŠUNIENĖ (LLRA-KŠSF). Etikos ir procedūrų komisija ir dabar tyrė taip, kad galioja vienerių metų terminas nuo Valstybės politikų elgesio kodekso nuostatų pažeidimo ir treji metai nuo Viešųjų ir privačių interesų derinimo įstatymo nuostatų. Įsigaliojusi tokia tvarka. Nebūtų logiška galbūt tirti trejų metų senumo prisiminus kažkokį įžeidimą, komisijai parašius ir turėtų tirti. Man atrodo, Valstybės politikų elgesio kodekso nuostatų pažeidimai ir palikti galioti vienerių metų senaties terminą tyrimui atlikti. Be to, ir pats komitetas visiškai neprieštarauja mūsų pasiūlymui ir argumentuose ir motyvuose išdėsto lygiai tą patį, ką mes siūlome. Tai aš irgi nelabai suprantu. 
G. BUROKIENĖ (LVŽSF). Mes tiesiog paliekame kitam įstatyme spręsti. 
PIRMININKAS. Čia tikrai yra kitas straipsnis. Žiūrėkite, kolega, nėra konkretaus pasiūlymo. 
R. TAMAŠUNIENĖ (LLRA-KŠSF). Bet mes siūlome įtvirtinti senaties terminą šitame įstatyme, o ne ieškoti po kitus. 
G. BUROKIENĖ (LVŽSF). Mes nepritariame, kadangi… 
PIRMININKAS. Žiūrėkite, aš dar kartą noriu Etikos ir procedūrų komisijos, ar jūs siūlote (R. Tamašunienė: „Siūlau balsuoti.“) į 22 straipsnį įtraukti naują redakciją ir naujo pobūdžio jūsų siūlymą? 
R. TAMAŠUNIENĖ (LLRA-KŠSF). Taip. 
PIRMININKAS. Pagal jūsų išdėstymą? 
R. TAMAŠUNIENĖ (LLRA-KŠSF). Taip. 
PIRMININKAS. Prašom, G. Burokienė. 
G. BUROKIENĖ (LVŽSF). Mes nepritariame, kadangi siūloma nustatyti, kad šio įstatymo nuostatos politiko elgesio tyrimo atveju būtų taikomas mutatis mutandis, kiek nereglamentuoja Valstybės politikų elgesio kodeksas. Atsižvelgiant į tai, jog Valstybės politikų elgesio kodekse yra numatytas specialus tyrimo senaties terminas vieneri metai, būtent jis ir būtų taikomas. Tiesiog iš vieno įstatymo į kitą dar kartą pakartoti. 
PIRMININKAS. Nereikia, Rita, nereikia tokiu atveju. Kolegos, tikrai. Ar reikalaujate balsuoti, nes jis yra perteklinis. Taip, gerbiama kolege. 
R. TAMAŠUNIENĖ (LLRA-KŠSF). Pradėti ar ne, bus tik trejų metų terminas. Tai kuriuo atveju, niekas ten neaišku. Pranešimą pateikti, tyrimą savo iniciatyva pradėti nustatomas trejų metų terminas nuo galimo teisės akto pažeidimo, veikos padarymo dienos ir paskui mes atsidursime, nagrinėsime, tai pagal kurį, ar pagal Viešųjų ir privačių interesų derinimo, ar pagal Valstybės politikų elgesio kodeksą, todėl reikia nustatyti, koks pažeidimas, kaip klasifikuojamas ir koks taikomas senaties terminas. Aš prašau balsuoti. 
PIRMININKAS. Siūlote balsuoti. Aš suprantu, kad čia viskas gerai, nes tas teisės aktas ir reguliuoja. Kolege, siūlote balsuoti? Balsuoti. Yra pasiūlymas ir prašymas balsuoti. Kolegos, balsuojame. Kas už tai, kad būtų pritarta Etikos ir procedūrų komisijos pasiūlymui? Pagrindinis komitetas nepritarė. Gerbiami kolegos, komitetas nepritarė. 
Balsavo už – 25, prieš – 1, susilaikė 36. Nepritarta. 
24 straipsnis. Vėl svarstyti nelabai galima, nes nėra konkretaus pasiūlymo. 
G. BUROKIENĖ (LVŽSF). Taip. Yra komiteto pasiūlymas. 
PIRMININKAS. Komiteto pasiūlymas. Pritarti čia, kur siūlo komitetas Valstybės tarnybos etikos komisijai priimti sprendimą. 
G. BUROKIENĖ (LVŽSF). Taip. 
PIRMININKAS. Jūsų pasiūlyme nebuvo, tik iš jūsų parašyto rašto komitetas suprato, kad reikėtų papildyti papildomai dviem sakiniais, nes turi būti suformuluotas pasiūlymas. Prašom. 
G. BUROKIENĖ (LVŽSF). Čia yra suformuluotas pasiūlymas iš to rašto ir komiteto… 
PIRMININKAS. Šiukščiai – ne pasiūlymas, o tai, ko prašėte. 
G. BUROKIENĖ (LVŽSF). Buvo prašymas. Toliau 28 straipsnio 3 dalis. Yra atsižvelgta į Etikos ir procedūrų komisijos siūlymą. 
PIRMININKAS. Bet, žiūrėkite, aš dar kartą Valstybės valdymo ir savivaldybių komiteto… Prašau administracijos ir jūsų darbuotojų. Niekas taip išvadų nerašo, kaip čia yra surašyta. Chaosas! 
24 straipsnio 4 dalis, komiteto pasiūlymas. Kas čia per komiteto pasiūlymas? 
G. BUROKIENĖ (LVŽSF). Čia dėl to, kur prieš tai buvo pasiūlymas, padarytas pasiūlymas. 
PIRMININKAS. Tai būkite geri, surašykite aiškiai, nes kolegos turi skaityti. Mes čia turime gaudyti pusę valandos!
28 straipsnis. Pagrindinis komitetas atsižvelgė. Kaip suprantu, gerbiama kolegė Rita pritaria? Taip. Prašom.
Dabar yra 30 straipsnis, Seimo narės V. Ačienės pasiūlymas. Komitetas nepritarė. Gerbiama kolege Vida, prašom.
V. AČIENĖ (LVŽSF). Tą pasiūlymą padiktavo pats gyvenimas, nes dabar 30 straipsnyje yra tik dvi kategorijos: pažeidė ar nepažeidė. Tuo tarpu jeigu yra padarytas mažareikšmis pažeidimas, pavyzdžiui, praterminuotas deklaravimas ar panašiai, vis tiek yra laikoma kaip pažeidimas. Todėl ir buvo siūloma įvesti dar vieną sąvoką, tai yra įspėjimas, jeigu yra padarytas mažareikšmis pažeidimas.
G. BUROKIENĖ (LVŽSF). Kadangi dabar yra įvestas priminimas deklaraciją pateikti arba papildyti per 30 dienų, tai manome, kad šis tikslas yra pasiektas, todėl neatsižvelgėme į pasiūlymą. 
PIRMININKAS. Aš noriu paklausti kolegę. Reikalaujate balsuoti? 
V. AČIENĖ (LVŽSF). Taip.
PIRMININKAS. Gerai, balsuojate. Kas už tai, kad būtų pritarta kolegės V. Ačienės pasiūlymui, balsuojate už, kas manote kitaip, – prieš arba susilaikote. 
Kolegos, už balsavo 31, prieš nėra, susilaikė 36. Pasiūlymui nepritarta. 
Yra kitas pasiūlymas – Etikos ir procedūrų komisijos. Komitetas pritarė iš dalies. Gerbiama R. Tamašunienė. Prašom, kolege, komiteto vardu.
R. TAMAŠUNIENĖ (LLRA-KŠSF). Įstatymo projekte buvo numatyti tik kai kurie Valstybės politikų elgesio kodekso 9 straipsnio 1 dalyje numatyti sprendimai, kuriuos gali VTEK priimti, tai mes siūlome taip ir parašyti, neišskaidant po vieną, o visus galimus priimti sprendimus. 
PIRMININKAS. Gerbiama komiteto pirmininke, prašom. 
G. BUROKIENĖ (LVŽSF). Mes atsižvelgėme iš dalies, gal techniškai patobulinome siūlymą ir atsižvelgėme iš dalies.
PIRMININKAS. Pritariate, kolege, komiteto?.. Ačiū, kolegos. Galime bendru sutarimu? Galime, kolegos. 
Viskas. Dėl viso už, prieš nematau. Palaukite, sekundėlę. 
G. BUROKIENĖ (LVŽSF). Dar yra pačiame gale.
PIRMININKAS. Ne, čia jau yra viskas, atsižvelgta į tą ir nieko nebereikia. (Balsai salėje) Kur? Kolegos, aš matau tik užsirašiusių… (Balsai salėje) Dėl kokio pasiūlymo? Daugiau nebėra, tai nebėra paskutinio. Kur atsižvelgė iš dalies pagrindinis komitetas? (Balsai salėje) Dėl kurio, gerbiamas Jurgi? Įjunkite jam mikrofoną, jeigu galima. Dėl kurio pasiūlymo, nes komitetas pritarė. 
J. RAZMA (TS-LKDF). Duokite žodį. Gerbiamas pirmininke, tikrai nėra atsižvelgta į Etikos ir procedūrų komisijos paskutinę pastabą. Kartu mes turėjome svarstyti ir Seimo statuto pataisas, projektas Nr. XIIIP-500. O šiandien tarp lydimųjų to projekto tikrai nėra.
G. BUROKIENĖ (LVŽSF). Jis atsilieka. 
J. RAZMA (TS-LKDF). Vadinasi, neatsižvelgėme. Tai čia…
PIRMININKAS. Tai ne pasiūlymas, gerbiamas kolega.
G. BUROKIENĖ (LVŽSF). Jis parengtas. 
J. RAZMA (TS-LKDF). Vis tiek čia yra svarbu. Galbūt šioje vietoje būtų gerai, jei mes norime, kad projektai tarpusavyje būtų suderinti, šiam projektui irgi skirkime Valstybės valdymo ir savivaldybių komitetą, o ne Teisės ir teisėtvarkos komitetą, kuris ten apsikasęs, gal po metų tesugebės apsvarstyti. 
PIRMININKAS. Jurgi, bet čia nėra pasiūlymas techninio pobūdžio. Matyt, Seniūnų sueigoje turėtume tą klausimą iškelti, nes Seniūnų sueiga apsisprendė dėl Seimo statuto ir TTK pagrindinio komiteto. 
Už – G. Burokienė. Prašom. Tuojau, sekundėlę.
G. BUROKIENĖ (LVŽSF). Dėkoju, pirmininke. Siūlau pritarti pateiktam įstatymo projektui, nes akcentuojamas VTEKʼo būtent prevencinis uždavinys padėti asmenims deklaruoti, taip pat patikslinamas VTEKʼo veiklos viešumas, komisijos veiklos ataskaita, kad skelbiama VTEKʼo svetainėje iki patekimo į Seimą, patikslinama speciali VTEKʼo nario paskyrimo tvarka, dabar Seimui teikia ne tik Lietuvos Prezidentas, Seimo Pirmininkas, Ministras Pirmininkas, Lietuvos teisininkų draugija, bet ir Nacionalinė vyriausybinių organizacijų taryba. Taip pat, kad, atsiradus vakansijai, Seimas už pateiktus kandidatus balsuoja alternatyviai, ir nauju VTEKʼo nariu skiriamas daugiausia balsų surinkęs kandidatas. 
Taip pat tikslinama kito darbo apribojimas VTEKʼo pirmininko pavaduotojui ir nariui, kad VTEKʼo pirmininko pavaduotojas ir narys negali dirbti kito darbo, jei specialūs tokį darbą reglamentuojantys įstatymai draudžia atskleisti informaciją apie kito darbo turinį. Tikslinami VTEKʼo nario įsigaliojimo pabaigos pagrindai, taip pat tikslinami VTEKʼo įgaliojimai, tai yra apriboti Seimo Etikos ir procedūrų komisijos ir VTEKʼo kompetencijos, atsiranda naujų įgaliojimų – tai prevencija deklaruojantiems asmenims, interesų deklaracijos patikrinimas, kad tvarko Privačių interesų registrą ir rengia, kaupia sisteminę ir analizuoja duomenis. 
Taip pat tikslinamos skundą VTEKʼui pateikusio asmens pareiškėjo teisės ir metus laiko skelbiami visi sprendimai – tiek pažeidusių, tiek nepažeidusių derinimo įstatymo nuostatas. Tokiu būdu nepažeidęs asmuo galėtų išsiplauti, kaip sakoma, mundurą ir žinoti, kad tikrai jis nieko nepažeidė, ir kitiems asmenims būtų aišku. To iki šiol nebuvo ir buvo tik visi kalti, nebuvo svarstoma tokai galimybė. Taigi siūlau pritarti…
PIRMININKAS. Laikas!
G. BUROKIENĖ (LVŽSF). …šiam įstatymo projektui.
PIRMININKAS. M. Majauskas – prieš. Pašom, kolega.
M. MAJAUSKAS (TS-LKDF). Dėkoju, pirmininke. Na, kolegos, aš vis tiek neišgirdau jokių objektyvių kriterijų kodėl. Jeigu iki šiol VTEKʼo nariu galėjo būti bet koks asmuo, turintis magistro išsilavinimą ir penkerių metų darbo patirtį, dabar keičiama, kad jis turi turėti trejų metų viešojo sektoriaus darbo patirtį. Kodėl treji metai viešojo sektoriaus yra svarbesni negu penkeri metai darbo patirties, kodėl elementariai 20 metų teisininko kvalifikaciją, išsilavinimą ir darbo patirtį turintis asmuo nebegalės pretenduoti tapti VTEKʼo nariu? 
Atvirkščiai, jeigu mes norime įpūsti šiek tiek šviežio oro, mes norime nepriklausomų žmonių, kurie būtų nepriklausomi nuo politinių interesų, nuo partijų, kvieskime iš privataus sektoriaus, kvieskime tuos pačius ūkininkus, kvieskime inžinierius, kvieskime mokslininkus. Kodėl mes staiga sugalvojome, kad viešojo sektoriaus darbuotojai yra vieninteliai, kurie gali tapti VTEKʼo nariais? Na, ar galite pasakyti bent vieną normalų, racionalų argumentą, nes iki šiol aš neišgirdau nė vieno? Man atrodo, kad šis pasiūlymas yra neracionalus, nepagrįstas – atvirkščiai – yra ydingas. Todėl aš kviečiu balsuoti prieš.
PIRMININKAS. Kolegos, nuomonės išsakytos. Balsuojame už tai, kad po svarstymo įstatymo projektui būtų pritarta, balsuoja už, kas mano kitaip – prieš arba susilaiko.
Už balsavo 49, prieš – 2, susilaikė 17. Po svarstymo pritarta.
Gerbiami kolegos, lydimasis mūsų įstatymo projektas – Valstybės politikų elgesio kodekso 10 straipsnio pakeitimo įstatymo projektas Nr. XIIIP-3169(2). Kviečiu G. Burokienę į tribūną. Gerbiama Guoda, prašau užimti tribūną. (Balsai salėje) Gerbiami kolegos, yra Etikos ir procedūrų komisijos pasiūlymas. Prašom, kolege Rita, komisijos vardu.
R. TAMAŠUNIENĖ (LLRA-KŠSF). Čia vėl yra kompetencijų pasidalijimo klausimas ir galimybė apskųsti priimtą sprendimą. Kaip mūsų Seimo Etikos ir procedūrų komisija nebeskundžia VTEK’ui, taip VTEK’o sprendimas neturėtų būti skundžiamas mums, ir atvirkščiai. 
Mes siūlome įtvirtinti nuostatą, kad, išskyrus Seimo Etikos ir procedūrų komisiją, priimti sprendimai gali būti skundžiami Vyriausiajai tarnybinės etikos komisijai per vieną mėnesį nuo sprendimo paskelbimo arba jo įteikimo valstybės politikui, dėl kurio yra priimtas sprendimas, dienos. O kituose straipsniuose mes siūlysime mūsų sprendimus galimybę apskųsti teismui, kaip yra ir dabar. 
PIRMININKAS. Pagrindinis komitetas. Prašau.
G. BUROKIENĖ (LVŽSF). Mes pritarėme. Tiesiog pasiūlymą truputėlį kitaip išdėstėme, užtat ir parašėme, kad pritariame iš dalies.
PIRMININKAS. Gerbiama Rita, noriu paklausti, ar sutinka komisija? 
R. TAMAŠUNIENĖ (LLRA-KŠSF). Tikriausiai galima čia pritarti, jeigu nesukels…
PIRMININKAS. Ačiū, kolege.
R. TAMAŠUNIENĖ (LLRA-KŠSF). …daug abejonių.
PIRMININKAS. Ačiū, pritarta. Kitas jūsų siūlymas yra dėl 6 straipsnio 2 dalies. Prašau, kolege. (Balsas salėje) Paskutinis klausimas, kolega. Viskas.
R. TAMAŠUNIENĖ (LLRA-KŠSF). Taip pat komitetas pritarė iš dalies ir…
PIRMININKAS. Pritariate?
R. TAMAŠUNIENĖ (LLRA-KŠSF). Iš tiesų taip. Mes manome, kad galima…
PIRMININKAS. Ačiū. Kolegos, galime bendru sutarimu? Galime. 
Kolegos, už, prieš motyvai. Sekundėlę! Nematau. Pabandykime kompiuterį pasivyti. Nėra. Gal galime bendru sutarimu? (Balsai salėje) Yra prašymas balsuoti. Balsuojame, kolegos. Jūsų valia. Balsuojame. (Balsas salėje) Ačiū, gerbiami kolegos. 
Balsavo 57: už – 54, prieš nėra, susilaikė 3. Įstatymui po svarstymo pritarta. 
Kolegos, skelbiame… Ai, atsiprašau. Rita dar norėjo. Atsiprašau. 
R. TAMAŠUNIENĖ (LLRA-KŠSF). Aš po balsavimo. Kadangi čia yra įstatymų visas paketas, susijęs su viešaisiais ir privačiais interesais ir mūsų institucijų veikla, norėjau atkreipti dėmesį, kad vis dėlto, kaip ir kolegos čia pastebėjo, nėra įstatymuose diferencijavimo, kam ir kada reikia deklaruoti sandorius. Taip pat išlieka ta pati 3 tūkst. visiems sandoriams riba ir vertėtų mums pagalvoti, ar yra prasmė deklaruoti virtuvės komplekto pirkimą, kokį ryšį turime ir kokį interesą mums kelia to baldo įsigijimas. To šiuo metu nėra įstatymo projekte. 
Be abejo, noriu pasidžiaugti, kad kuriama bendra interesų konfliktų rizikos valdymo informacinė sistema, kuri leis mums gauti preliminarią privačių interesų deklaraciją, įvertinti, ką mes norime pateikti. Aš raginčiau pateikti viską, nebandyti ko nors nuo visuomenės nuslėpti. Tai ir yra paraginimo sistema, kad nepraleistume 30 dienų termino. Tie dalykai yra teigiami, bet dar galima įsigilinti ir pateikti pasiūlymų, kad iš tiesų būtų efektyvesnė viešųjų ir privačių interesų derinimo sistema.
Taip pat noriu priminti visiems, kurie dalyvavo Europos Parlamento rinkimuose, kad turite prievolę per 30 dienų pakeisti kodą. Jūs buvote kandidatais. Kas liko Seimo nariais, tai pakeiskite atgal, nes bus nustatyti pažeidimai. 
PIRMININKAS. Ačiū, kolege. (Balsai salėje) Mieli kolegos, išsiaiškinsime vėliau. Aš siūlau baigti rytinį posėdį. Baigiame. Registruojamės, kolegos. Registruojamės, kolegos! (Balsai salėje) 
Užsiregistravo 54. 
Baigėme rytinį posėdį. (Gongas) 
